सुहास जोशी वेब सीरिज हा प्रकार भारतात रुजू लागला तेव्हा अगदी एका हाताच्या बोटांवर मोजता येतील इतक्याच सीरिज काहीतरी वेगळं मांडताना दिसू लागल्या . तर काही ऑनलाइन प्लॅटफॉर्म केवळ टीव्हीवरच्या त्याच त्याच रटाळ मालिकांचे वेब रूपांतरण करू लागले . नवं काही तरी मांडण्याचा नादात अनेकांनी तर अगदी मूलभूत बाबींना हरताळ फासून केवळ सेन्सॉरशिप नाही याचाच फायदा उचलायला सुरुवात केली . या सर्वामध्ये मराठी वेबसीरिज हा प्रकार तसा अगदीच प्राथमिक आणि मर्यादित पातळीवर होता . पण नुकत्याच प्रदर्शित झालेल्या ‘डेट विथ सई’ या झी ५ वरील वेबसीरिजमुळे मराठीत काहीतरी चाकोरीबाहेरचं घडू शकेल याबद्दल आश्वासक वातावरण निर्माण केले आहे . डेट विथ सई ही निर्मिती अगदी थोर , महान , क्रांतिकारी वगैरे वर्गवारीत मोडणारी नसली तरी पठडीबाहेरचा एक चांगला प्रयोग म्हणून त्याची दखल नक्कीच घ्यायला हवी . तसा या कथेचा जीव अगदीच छोटा आहे . पूर्ण लांबीच्या चित्रपटाचे कथानक एखाद तासभराने वाढवावे इतपतच . कथानकात सई ताम्हणकर सई ताम्हणकरचीच भूमिका करते . तिचे अपहरण होते . अपहरणकर्ता हा तिच्या नजीकच्या भूतकाळातील चांगलाच ओळखीचा असतो . त्याला तिच्याबरोबर एक चित्रपट करायचा असतो , पण त्याला सकारात्मक प्रतिसाद न मिळाल्यामुळे तो वेगळाच मार्ग अवलंबतो . तो सईच्या आयुष्यात नाव बदलून , सिंगापूर येथील बँकर म्हणून शिरकाव करतो . त्याचवेळी तो तिच्या आयुष्यातील सर्व प्रसंग छुप्या कॅमेऱ्याने , मोबाईलवर चित्रित करत राहतो . हे सर्व चित्रिकरण म्हणजे त्याच्या नाकारल्या गेलेल्या चित्रपटातील प्रसंगच असतात . पण हे उद्योग म्हणजे केवळ चित्रपट तयार करण्याची आस वगैरे प्रकारातील नसून त्यामागे एक विकृतपणादेखील असतो . त्यामुळेच त्याचे बिंग फुटते . जे सईलादेखील माहीत असते . मालिकेच्या पहिल्या दोन भागांतच हे सर्व स्पष्ट होते . तिच्या अपहरणानंतर अपहरणकर्त्यांच्या चित्रपटाची कथा , त्या दोघांमधील नजीकच्या भूतकाळातील प्रसंग आणि मालिकेची वर्तमानातील कथा असा एकत्रित प्रवास सुरू होतो . त्याचा अंत नेमका कसा होतो हे जाणून घ्यायला मालिका पाहावी लागेल . गोष्ट सांगण्याची पद्धत हे या वेबसीरिजचे बलस्थान आहे . भूतकाळ आणि वर्तमानकाळ याची सतत सांगड घालत कथानक पुढे सरकत राहते . त्यामुळे प्रत्येक भागाच्या अखेरीस पुढे काय होणार याची उत्सुकता टिकून राहते . गोष्ट सांगण्याची पद्धत बऱ्यापैकी गुंतवून टाकणारी आहे . रहस्य दडवून ठेऊ न त्याचा शोध घेण्यापेक्षा सर्व रहस्यं सुरुवातीलाच उलगडून दाखवून देखील गोष्टीतील उत्सुकता टिकवून ठेवणे दिग्दर्शक ज्ञानेश झोटिंग यांना जमले आहे . पण कथेच्या खोलात जाण्याचा विचार सीरिजकर्ता करत नाही हे येथे नमूद करावे लागेल . मनोविकृतांच्या चित्रविचित्र उद्योगांवर हॉलीवूडमध्ये अनेक चित्रपट सतत येत असतात . त्यातील विकृतपणा , त्यातून होणारी टोकाची हिंसा , खून या सर्वाचे अगदी परिणामकारक चित्रीकरण त्यात असतेच . पण मराठीत हा विषय थेटपणे आजपर्यंत मांडलेला नव्हता . खलनायकाची विकृती यापूर्वी मांडलेली दिसते , पण येथे नायक आणि खलनायक अशा दोन्ही व्यक्तिरेखा एकाच व्यक्तीकडे आहेत . असा घटनाक्रम मराठीत सहसा पाहायला मिळत नाही . तो या मालिकेत बऱ्याच अंशी पाहायला मिळतो . पण त्याचबरोबर त्याचा म्हणावा तसा सखोल परिणाम होत नाही , कारण गोष्टीचा जीव अगदीच मर्यादित आहे . सई ताम्हणकर ही या मालिकेत सई ताम्हणकरच दिसते हे या वेबसीरिजचे महत्त्वाचे वैशिष्टय़ . एरवी कोणतीतरी भूमिका पडद्यावर साकारण्यापेक्षा एका चित्रपट अभिनेत्रीचीच भूमिका स्वतःच्याच नावाने साकारताना ती दिसते . मालिकेतल्या चित्रपटाची मागणी वास्तववादी असल्यामुळे असेल , पण सई या मालिकेत बऱ्यापैकी प्रभाव टाकताना दिसते . नायक - खलनायक हे एकाच वेळी साकारणारा रोहित कोकाटे भूमिकेत जीव ओतायचा प्रयत्न करतो . दोन भूमिकांमधील बदल तो जरी चांगल्या प्रकारे हाताळत असला तरी सतत कुठेतरी काहीतरी कमी पडल्याची जाणीव त्याला पाहताना होत राहते . त्याने केलेला प्रयोग दखलपात्र आहे . चित्रपट , मालिकांच्या कथेत वास्तववादी प्रश्न , वाद उपस्थित करण्यात फारसं हशील नसतं . पण पठडीबाहेर , चाकोरीबाहेर जाताना वास्तववादी शंका उपस्थित होणार नाहीत याची काळजी घेणे हे सीरिजकर्त्यांचे काम असते . याबाबतीत मात्र मालिकेत अनेक उणिवा ठळकपणे उठून दिसतात . त्या टाळल्या असत्या तर मालिका आणखीन प्रभावी झाली असती . त्याचबरोबर गोष्टीची पकड पहिल्यापासूनच मजबूत असणे गरजेचे असते , पण येथे ही पकड उत्तरार्धात अधिक चांगल्या प्रकारे जमून आली आहे . झी ५ या वेबपोर्टलने गेल्या काही महिन्यांत वेगवेगळ्या भाषांमध्ये वेबसीरिजची निर्मिती सुरू केली आहे . काही प्रादेशिक भाषांमधील मालिका हिंदीत आणल्या आहेत . वेब पोर्टलवर ते जागतिक ब्रॅण्डचे स्पर्धक म्हणावे अशी निर्मिती करत नसले तरी ‘डेट विथ सई’सारख्या वेब सीरिजमुळे त्यांच्याकडून भविष्यात आणखीन अपेक्षा करायला हरकत नाही . डेट विथ सई ऑनलाइन अॅप – झी ५ सीझन – पहिला


‘अनइंडियन’ या आपल्या आगामी चित्रपटाच्या प्रसिद्धीसाठी द कपिल शोमध्ये गेलेल्या ऑस्ट्रेलियन किक्रेटपटू ब्रेट लीने धमाल मस्ती केली . या शोदरम्यान त्याच्यातील अनेक अंगभूत गुणांचे दर्शन झाले . ब्रेट ली केवळ गोलंदाजीच नव्हे तर नृत्यदेखील चांगले करतो . एवढेच नव्हे तर नृत्याबरोबरच आपला विनोदी अंदाजदेखील उत्कृष्ट असल्याचे त्याने दाखवून दिले . शोदरम्यानच्या गंमतीजमतीच्या वातावरणात बोलताबोलता कपिलने त्याला स्लेजिंगबाबत प्रश्न विचारला . फलंदाजी आणि गोलंदाजी व्यतिरिक्त ऑस्ट्रेलियन क्रिकेट संघाकडे स्लेजिंगसाठीदेखील कोणी खास प्रशिक्षक आहे का ? असा प्रश्न कपिलने विचारला असता , स्लेजिंग होते हे ब्रेट लीने मान्य केले . स्लेजिंग ही खेळाची गरज असली तरी ते मर्यादित स्वरुपात हवे . तुमचे बोलणे दुसऱ्याला दुखावणारे नसावे . कोणासाठी अपशब्द बोलता कामा नये , असे सांगत स्लेजिंग चांगले असल्याचे मत ब्रेट लीने व्यक्त केले . स्वतःबरोबर झालेला स्लेजिंगचा एक किस्सा त्याने या चर्चेदरम्यान कथन केला . एका सामन्यादरम्यान एका क्रिकेटपटूने आपल्याला ‘ससा’ म्हटल्याचे त्याने सांगितले . याचा अर्थ मला कळला नाही . परत आल्यावर मी माझ्या एका भारतीय मित्राला याबाबत विचारले असता त्याने मला ‘ससा’ शब्दाचा अर्थ सांगितला . त्याला मी एक शब्द उत्तरादाखल शिकवायला सांगितला . दुसऱ्यांदा भारताबरोबर सामना झाला तेव्हा मी त्या शब्दाचा वापर केला असता सर्वजण जोरात हसायला लागल्याची आठवण त्याने सांगितली . यावेळी ब्रेट लीने विराट कोहलीदेखील कौतुक केले . भारताकडे कोहलीसारखे चांगले किक्रेटपटू असतील तर भारताला स्लेजिंगची गरज नसल्याचे तो म्हणाला . स्लेजिंगमध्ये आयर्लंडचा संघ पहिल्या क्रमांकावर असल्याचे सांगत स्लेजिंगबाबत ऑस्ट्रेलियाचे कौतुक केले . ऑस्ट्रेलिया संघ उत्कृष्ट असून भारतीय संघ उत्तम होत असल्याचे मत त्याने यावेळी व्यक्त केले .


२०१६ हे खऱ्या अर्थाने नायिकांचे वर्ष ठरले आहे . काही वर्षांपूर्वी जेव्हा ‘कहानी’ आणि ‘द डर्टी पिक्चर’सारखे चित्रपट विद्या बालनने केले तेव्हा त्या भूमिका साकारण्याचं धाडस कोणी केलं नव्हतं . विद्याने ते आव्हान पेललं , तिच्या चित्रपटांनी तिकीटबारीवर पण चांगली कमाई केली आणि साहजिकच तिला ‘हिरो’ हे बिरुद चिकटलं . तिथून पुढे येताना या बदलाचा चेहरा असलेल्या विद्याला लोक ‘लेडी आमिर खान’ म्हणू लागले आहेत . मात्र याबाबतीत तिची तक्रार नाही . दरवर्षी १ जानेवारी हा तिचा वाढदिवस असल्याने चाहत्यांच्या शुभेच्छांनीच नव्या वर्षांचा श्रीगणेशा करणाऱ्या विद्याला , आमिर ‘आशयघन’ चित्रपटांचा राजा आहे ; अभिनेत्री म्हणून अशाच आशयघन चित्रपटांमध्ये ठसा उमटवल्याने त्याच्या नावाने आपलं कौतुक होतं आहे , याचा अभिमान वाटतो . पण नव्या वर्षांत आमिरचे चित्रपट तिकीटबारीवरही जसं विक्रमांचं परफेक्शन दाखवतात ती जादू मलाही अनुभवायला मिळू दे , अशी प्रार्थना करणाऱ्या विद्याने यानिमित्ताने ‘रविवार वृत्तांत’शी खास संवाद साधला आहे . सरत्या वर्षांचा निरोप घेऊन नव्याची सुरुवात करताना मला ‘कहानी २’ विषयी बोलल्याशिवाय पुढे जाता येणार नाही . ‘कहानी २’चा विषय अत्यंत धाडसी आणि आपल्या समाजात आजही बहिष्कृत असलेला विषय होता . त्यामुळे तो चित्रपट पाहिल्यानंतर लोकांनी जो प्रतिसाद दिला ते पाहून खूप आनंद होतो . घरच्यांकडूनच अगदी लहान वयात होणारं मुलींचं लैंगिक शोषण ही गोष्ट अशी आहे ज्याबद्दल लोक कधी बोलायला तयार होत नाहीत , कधी त्यावर कोणाचं ऐकूनही घ्यायची त्यांच्या मनाची तयारी नसते , समजून घ्यायची तयारी नसते . त्यामुळे चित्रपट करताना तो तितक्याच संवेदनशीलतेने मांडणंही तितकंसं सोपं नव्हतं . पण ज्यांनी ज्यांनी चित्रपट बघितला त्यांच्या तोंडून एकच उद्गार निघाले ते म्हणजे प्रत्येकाने आपल्या कुटुंबाबरोबर हा चित्रपट पाहिला पाहिजे . इतका महत्त्वाचा असा हा संवाद आहे जो घराघरांमधून मुलांबरोबर झालाच पाहिजे . दुसरी गोष्ट म्हणजे चित्रपट पाहिल्यानंतर असंही होत नाही की अरे इतकं दुःख आहे जगात की बस्स् संपलं इथेच . . हा विचार तुमच्या मनाला शिवतही नाही . त्यामुळे ज्यांनी ज्यांनी हा चित्रपट पाहिला आणि वेगवेगळ्या पद्धतीने त्याचं स्वागत केलं मी त्या सगळ्यांची आभारी आहे . या यशाचा उल्लेख इथे करायचं कारणही तितकंच महत्त्वाचं आहे . २०१६ मध्ये झालेली नायिकाप्रधान चित्रपटांची गर्दी . . ही गर्दी पाहून खरं म्हणजे कमालीचा आनंद वाटतो आहे . स्त्रीमनातील बोलणारे , तिच्या सुप्त भावनांना उघड बोलण्याची ताकद देणारे असे हे चित्रपट मनोरंजकही आहेत , व्यावसायिकही आहेत आणि तुम्हाला नवल करायला लावणारेही आहेत . या सगळ्याकडे मी ट्रेंड म्हणून पाहणार नाही . या चित्रपटांमागचं सत्य एकच आहे ते म्हणजे मुळात स्त्रियांनी आता स्वतःच्या आयुष्यात मध्यवर्ती भूमिका घेतली आहे . २ कौटुंबिक व्यवस्थापन असेल , नोकरी - व्यवसाय असेल किंवा त्यांचे छंद असतील प्रत्येक ठिकाणी त्या आघाडीवर आहेत , त्यांनी स्वतः पुढाकार घेऊन अग्रणी यश संपादन केलं आहे . त्यामुळे त्यांच्या या यशस्वी आयुष्याचं प्रतिबिंबच चित्रपटांमधून उमटतंय . लोक त्यांच्या आजूबाजूला ज्या कर्तृत्वान , प्रतिभाशाली स्त्रिया पाहतात त्यांना चित्रपटातही त्या तशाच दिसाव्यात असं वाटतं . त्यामुळे चित्रपटांमधून स्त्री व्यक्तिरेखांची मांडणी ही अधिक सक्षम झाली आहे . प्रेक्षकांना ती मांडणी आवडली , ते चित्रपट यशस्वी ठरले . म्हणजेच आता नायिकांच्या पडद्यावरच्या वास्तव चित्रणाला समाजमान्यता मिळाली असल्यामुळे यापुढे दिग्दर्शकही तसेच चित्रपट करणार . वरवर पाहता हे गमतीचं वाटेल पण हे वर्तुळ आहे जे आता पूर्ण झालं आहे . मला वाटतं सक्षम स्त्री पडद्यावरून लोकांसमोर आली आता याच स्त्रीची नवी नवी रूपं , त्यांची ताकद २०१७ मध्ये सगळ्यांनाच अनुभवायला मिळेल . स्त्रियांना समाजात त्यांचा आवाज मिळाला आहे . ते आता सिनेमाच्या भाषेत खूप चांगल्या व्यक्तिरेखा , सकस आशय , त्यांच्या दृष्टिकोनातून झालेली मांडणी असं रूपांतरित होत चाललं आहे . स्त्री व्यक्तिरेखांभोवती फिरणारे चित्रपट पाहायला मिळणे , अनेक स्त्री दिग्दर्शकांनी चांगले विषय , चांगल्या कलाकारांना घेऊन बिग बजेट चित्रपट बनवणं आणि ते व्यावसायिकरीत्या यशस्वी करून दाखवणं , सगळ्या नायिकांचं आज आघाडीच्या अभिनेत्यांच्या खांद्याला खांदा लावून एकत्र काम करणं , समान मानधनाची मागणी न करता ते आपल्या कामाने हक्काने घेणं हे जे सगळं बदललेलं चित्र आहे तो काही ट्रेंडचा भाग नाही , हे माझं प्रामाणिक मत आहे . स्वतःसाठी आयुष्यात काहीतरी करून दाखवायचं . कुठल्याही स्तरातील स्त्री असेल विविध क्षेत्रांमध्ये वावरताना स्वतःचं अस्तित्व सिद्ध करायचं हा आजच्या स्त्रीचा हट्ट आहे , त्यासाठी खूप मेहनत घेऊन त्यांनी ते साध्यही केलं आहे . आणि याच गोष्टी आता चित्रपट क्षेत्रात वेगवेगळ्या अंगाने पण अत्यंत प्रभावीपणे उमटलेल्या दिसतात . या बदलात एक अभिनेत्री म्हणून माझा सहभाग आहे हीच माझ्या दृष्टीने लाखमोलाची गोष्ट आहे . विशेषतः २०१६ नंतर पुढच्या वर्षी जे चित्रपट , ज्या प्रकारच्या व्यक्तिरेखा माझ्याकडे आल्या आहेत त्यामुळे नव्या वर्षांसाठी मी स्वतः कमालीची उत्सुक आहे . माझा प्रत्येक वाढदिवस माझ्यासाठी खास असतो . नव्या वर्षांच्या पहिल्या दिवशीच माझा वाढदिवस असतो . हा क्षण प्रत्येकासाठी असा असतो जेव्हा हळूहळू वर्षभरातला कडवटपणा , अपयश , चिडचिड कमी कमी होत गेलेली असते . आपल्याकडे जुन्यातून शिकून नव्या वर्षांकडे आशेने पाहण्याचा , नव्या उत्साहाने कामाला लागण्याचे असे हे क्षण असतात . त्यामुळेही असेल पण वाढदिवसाच्या निमित्ताने माझ्यामागे कितीजणांचे आशीर्वाद आहेत , त्यांच्या सदिच्छा माझ्या पाठीशी आहेत , याची हटकून आठवण येते . माझे आई - वडील , सिद्धार्थ आणि आमचं आताचं कुटुंब , माझी टीम जी सतत मला पुढे नेण्यासाठी , मी काहीतरी चांगलं करून दाखवावं यासाठी धडपडत असते त्यांचाही खूप मोठा आधार आहे . माझे चाहते जे माझं कौतुक करतात , माझ्या अत्यंत हळव्या क्षणांमध्ये जे मला हसवतात , माझ्यासाठी प्रार्थना करतात अशा कितीतरी लोकांची मी ऋणी आहे . याही वर्षी अशाच शुभेच्छा घेऊन पुढे निघाले आहे . ‘बेगम जान’ हा माझा चित्रपट मी पूर्ण केला आहे , त्याच्या प्रसिद्धी कार्यक्रमांना आता सुरुवात होईल . फाळणीच्या काळातला , पूर्णतः ऐतिहासिक असा हा चित्रपट आहे . त्यानंतर मी ‘तुम्हारी सुलू’ या चित्रपटाला सुरुवात करेन . यात पुन्हा रात्रपाळीला असलेल्या रेडिओ जॉकीच्या भूमिकेत मी असल्याने माझ्या स्वभावातला जो खोडकरपणा आहे जो अनेकदा गंभीर आशयाच्या चित्रपटांमुळे पाहायला मिळत नाही , अशी प्रेक्षकांची तक्रार असते . तर ती खटय़ाळ विद्या यातून पाहायला मिळेल .


आपल्या खेळाने जगभरातील तरुणाईच्या गळ्यातील ताईत असलेला सुपरस्टार फुटबॉलपटू लिओनेल मेस्सी अखेर विवाहबंधनात अडकला . त्याने बालमैत्रिण अँटोनेला रॉक्युझोसोबत विवाहबद्ध झाला . लॅटिन अमेरिकन पद्धतीने विवाह सोहळा पार पडला . या लग्नाची गेल्या काही दिवसांपासून क्रीडाविश्वात मोठी चर्चा होती . या लग्नसोहळ्यासाठी क्रिडा आणि चित्रपटक्षेत्रातील तारे तारकांनी हजेरी लावल्य़ाचे पाहायला मिळाले . अर्जेंटिनामधील सिटी सेंटर रोसारियो कॉम्प्लेक्समध्ये मोठ्या थाटामाटात मेस्सी आणि अँटोनेला यांचा विवाहसोहळा पार पडला . या जोडीला लग्नासाठी २५० पाहुणे आमंत्रित होते . पॉप स्टार शकिरा , तिचा पती गेरार्ड पिक यांचाही पाहुण्यांच्या यादीत समावेश होता . लग्नासाठी क्रिडाविश्वातील अनेक स्टार खेळाडूंनी उपस्थिती लावल्याचे पाहायला मिळाले . यावेळी अँटोनेला रॉक्युझो हिने क्लाराने डिझाईन केलेला ड्रेस घातला होता . त्याखेरीज पाहुण्यांकरिताही २० केशभूषातज्ज्ञांची व्यवस्था करण्यात आली होती . मेस्सी हा एरव्ही येथील शहरात सामान्य नागरिकाप्रमाणे वावरत असला तरीही या कॉम्प्लेक्सभोवती कडेकोट सुरक्षा ठेवण्यात आली होती . लग्नाच्या निमित्ताने आलेल्या दिग्गज पाहुण्यांना त्रास होऊ नये , यासाठी परिसरात सामान्यांसाठीची रहदारी बंद करण्यात आली होती . फुटबॉलच्या मैदानावर अद्भुत क्षमतेने जगभरातल्या चाहत्यांवर लिओनेल मेस्सीची जादू आहे . मस्सी आणि अँटोनेला या जोडीलाही चाहत्यांनी खूप प्रेम दिल्याचे पाहायला मिळाले आहे . या दोघांना लग्नापूर्वीच दोन मुले आहेत . आपल्याला कोणतीही भेट न देता त्याएवढी रक्कम येथील अनाथ मुलांच्या संगोपनासाठी उभारण्यात आलेल्या निधीकरिता द्यावी , असे आवाहन मेस्सी व रोकुझो यांनी लग्नापूर्वी केले होते . लिओ मेस्सी फाऊंडेशनद्वारे गेली काही वर्षे मेस्सी हा अनाथ मुलांसाठी देखील कार्यरत आहे .


जागतिक एड्स दिनाच्या पाश्र्वभूमीवर जागतिक आरोग्य संघटनेने ‘एचआयव्ही’ग्रस्तांसाठी स्वयंचाचणीची नवी मार्गदर्शिका जाहीर केली आहे . त्यामुळे या आजाराचे निदान होऊन औषधोपचार वेळेवर घेणे अधिक सोपे होणार आहे . जागतिक आरोग्य संस्थेच्या नव्या अहवालानुसार एचआयव्हीचे निदान वेळेवर न होणे हाच या आजारावरील उपचार वेळेवर सुरू होण्यातला मुख्य अडथळा आहे . एचआयव्हीची बाधा झालेल्या प्रत्येकाने एंटीरेट्रोवायरलथेरपी करावी , असे जागतिक आरोग्य संस्थेने सुचविले आहे . जगभरातील १८ लाख ‘एचआयव्ही’ग्रस्त लोक एंटीरेट्रोवायरलथेरपी करवून घेत असल्याचे अहवालात स्पष्ट करण्यात आले आहे . तर काही रुग्णांना ही उपचारपद्धती उपलब्ध होत नाही . तर बऱ्याच जणांना एचआयव्हीची स्थिती ठाऊक नाही . जगभरातील एकूण ४० टक्के लोकांना एचआयव्हीच्या स्थितीची माहिती नाही . त्यातील बऱ्याच एचआयव्हीग्रस्तांना उच्च पातळीवरील धोका आहे . मात्र , चाचणी पद्धत उपलब्ध नसणे हीच महत्त्वाची अडचण आहे . लाखो एचआयव्हीग्रस्तांना प्राण वाचण्यासाठी आवश्यक उपचार मिळत नाहीत . त्यामुळेच त्यांच्यापर्यंत एंटीरेट्रोवायरलथेरपीसारखी नवी उपचारपद्धती पोहोचणे आवश्यक असल्याचे जागतिक आरोग्य संस्थेचे अध्यक्ष डॉ . मार्गारेट चान यांनी सांगितले . एचआयव्हीग्रस्तांसाठी स्वयंचाचणीचे द्वार खुले झाल्यामुळे जगभरातील लाखो लोकांना आजाराची स्थिती जाणून त्यानुसार उपचार घेणे शक्य होणार असल्याचे चान म्हणाले . ‘ओराल फ्युइड’ किंवा ‘ब्लड फिंगरस्टिक’ अशा स्वयंचाचणी पद्धतींद्वारे एचआयव्हीची स्थिती जाणून घेणे शक्य आहे . तसेच , या चाचणी पद्धतींमध्ये केवळ २० मिनिटांमध्ये निकाल मिळविता येतो . मात्र , हा निकाल स्थानिक रुग्णालयांमध्ये दाखवून सल्ला घेणे आवश्यक आहे . योग्य सल्ला घेतल्यावरच त्यावर उपचार घेणे आवश्यक असल्याचे जागतिक आरोग्य संस्थेने स्पष्ट केले आहे . एचआयव्ही स्वयंचाचणी हा अनेक एचआयव्हीग्रस्तांपर्यंत पोहोचविता येणारा आणि पोहोचणारा सोपा मार्ग असून उपचार मिळवून देण्यास सोपा आहे . एचआयव्हीच्या कालबाह्य़ चाचण्यांचा वापर करणाऱ्या रुग्णांसाठी हा मार्ग सोपा आहे . २००५ ते २०१५ या कालावधीत एचआयव्ही एड्सची माहिती घेणाऱ्या नागरिकांमध्ये १२ टक्क्यांपासून ६० टक्क्यांपर्यंत वाढ झाली आहे , तर एचआयव्ही चाचणी करणारे ८० टक्के लोक आहेत . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘संकरभारनम पुरस्कार’ सोहळ्याच्या उद्घाटन प्रसंगी आयोजकांनी अभिनेता आमिर खान , ज्युनिअर एनटीआर आणि धनुष यांना मानाचे पुरस्कार मिळाल्याचे घोषित केले . येत्या मंगळवारी हे पुरस्कार प्रदान करण्यात येतील . के . विश्वनाथ यांच्या सन्मानार्थ अभिनेत्री तुलसी यांच्या हस्ते संकरभारनम पुरस्कार दिला जातो . हा पुरस्कार तेलगू , तमिळ , मल्याळम , कन्नड आणि हिंदी या पाच वेगवेगळ्या भाषेतील सिनेसृष्टीतील कलाकारांना दिला जातो . हार्दिक पांड्या , भावा जिंकलस ! पाच सिनेसृष्टीतील कलाकारांना पुरस्कार देण्यामागचे कारण सांगताना तुलसी म्हणाल्या की , ‘दादासाहेब फाळके पुरस्कार विजेते के विश्वनाथ हे माझे गुरू . विश्वनाथ यांनी दाक्षिणात्य तसेच हिंदी सिनेसृष्टीत काम केले आहे . सिनेमा हे असं सुंदर माध्यम आहे ज्याचा भाषा आणि भूगोलाचा काहीच संबंध नाही . विश्वनाथ , सिनेसृष्टीच्या ऐक्यासाठी नेहमीच उभे राहिले . तेलगू सिनेसृष्टीतील कलाकार आणि तंत्रज्ञ यांना अनेक पुरस्कार देण्यात येणार आहे . यावर्षी पुरस्कार सोहळ्यासाठी कमी वेळ असल्यामुळे कमी नामांकन देण्यात आली आहेत . पण पुढच्यावर्षी मात्र आम्ही फार आधीपासून या पुरस्कारांची तयारी करू . ’ शाहरुख - अनुष्कामध्ये झालेला करार तुम्हाला माहितीये का ? आमिर खान याला नितेश तिवारी दिग्दर्शित ‘दंगल’ सिनेमासाठी सर्वोत्कृष्ट अभिनेत्याचा पुरस्का देऊन गौरविण्यात आले तर आलिया भट्टला अभिषेक चौबे दिग्दर्शित ‘उडता पंजाब’ सिनेमातील तिच्या उत्तम अभिनयासाठी सर्वोत्कृष्ट अभिनेत्रीचा पुरस्कार देण्यात येणार आहे . ज्युनिअर एनटीआरनेही ‘जनथा गरागे’ या सिनेमासाठी सर्वोत्कृष्ट अभिनेत्याचा पुरस्कार आपल्या नावावर कोरला . तर धनुषला ‘पा पंडी’ या सिनेमासाठी सर्वोत्कृष्ट दिग्दर्शकाचा पुरस्कार मिळाला . मल्याळम विभागात ‘वदक्कन सेल्फी’ सिनेमासाठी दलकर सलमानला सर्वोत्कृष्ट अभिनेत्याचा पुरस्कार मिळाला आहे .


हिंदी चित्रपटसृष्टीत फिरोज खान त्यांच्या वेगळ्या शैलीसाठी प्रसिद्ध होते . मनमुरादपणे जीवन जगण्याच्या वृत्तीमुळे ते इतक कलाकारांपेक्षा नेहमीच वेगळे ठरले . त्यांच्या संवादफेकीवर तेव्हाच्या अनेक तरूणी घायाळ होत्या . नायक म्हणून फिरोज यांना जेवढी पसंती मिळाली , किंबहूना त्याहून जास्त पसंती ही खलनायक म्हणून मिळाली . अफगाणिस्तानाहून स्थलांतरित होऊन आलेल्या एका पठाण कुटुंबामध्ये २५ सप्टेंबर १९३९ मध्ये फिरोज खान यांचा जन्म झाला . त्यांचे कुटुंब गजनी येथे राहणारे होते . फिरोज यांची आई ईराणी होती . फिरोज यांच्या स्वभावामुळे जनरल परवेझ मुशर्रफ यांनी त्यांना पाकिस्तानात येण्यावर बंदी घातली होती . फिरोज खान आपली मते ठामपणे मांडत . २००६ मध्ये त्यांच्यावर पाकिस्तानात जाण्यास बंदी घालण्यात आली होती . त्याचे झाले असे की , भाऊ अकबर खान याचा ‘ताजमहल’ हा सिनेमा पाकिस्तानात प्रदर्शित करण्यासाठी जेव्हा फिरोज लाहोरला गेले होते , तेव्हा त्यांनी भारत आणि पाकिस्तानातील मुस्लिमांच्या परिस्थितीवर भाष्य केले होते . पाकिस्तानात एका कार्यक्रमात भारतातील मुस्लिमांची परिस्थिती गंभीर असण्याबाबत प्रश्न केला होता . या प्रश्नाचे उत्तर देताना फिरोज म्हणाले की , ‘भारत हा धर्मनिरपेक्ष देश आहे . आमच्याकडे मुसलमान प्रगती करत आहेत . आमचे राष्ट्रपती मुस्लिम आहेत तर पंतप्रधान शीख . पाकिस्तान इस्लामच्या नावावर घडला होता . पण आज या देशाची अवस्था बघा काय झालीये , इथलेच लोक एकमेकांना मारत आहेत , असे परखड विचार त्यांनी मांडले . एवढे बोलून ते थांबले नाहीत , ते पुढे म्हणाले की , ‘इथे मी स्वतःहून आलेलो नाही . मी इथे यावं यासाठी मला आमंत्रण देण्यात आलं होतं . आमचे ( भारतीय ) सिनेमे एवढे प्रभावी असतात की , तुमचे सरकार त्याच्यावर जास्तवेळ बंदी घालू शकत नाही’ , असे त्यांनी म्हटले . या कार्यक्रमाला प्रेक्षकांनी मोठी गर्दी केली होती . त्यामुळे फिरोज खान यांच्या जाहीर वक्तव्याने पाकिस्तानमध्ये मोठी खळबळ उडाली होती . तेव्हा संतापलेल्या मुशर्रफ यांनी फिरोज खान यांच्यावर पाकिस्तानात येण्याची बंदी घातली होती .


आपल्या शरीरातून येणारे वेगवेगळे आवाज हे रोगनिदानासाठी उपयुक्त ठरू शकतात , भूकंपशास्त्राचा वापर जसा भूकंपाचा वेध घेण्यासाठी केला जातो तसेच शरीरातील आवाजांनी रोगांचा माग काढता येतो , असा वैज्ञानिकांचा दावा आहे . इलॅस्टोग्राफी नावाचे शास्त्र असून ते मानवी शरीरातील रोगांचे निदान करू शकते . वैद्यकीय अल्ट्रासाउंड प्रतिमाचित्रण तंत्राचा वापर यात केला जातो . हे शास्त्र नव्याने उदयास येत आहे . जैविक उतींची लवचीकता पाहून यात कर्करोगाचे निदान करता येते , यकृत व थायरॉइड विकारांचा वेध घेता येतो . काही लहरींच्या मदतीने उतींची लवचीकता व ताणक्षमता तपासता येते . त्यामुळे शरीराचे सखोल प्रतिमाचित्रण शक्य असून त्याचा फायदा होतो . कारण त्यात शरीराला कुठे छेद द्यावा लागत नाही . फ्रान्समधील लॉयॉन विद्यापीठातील स्टीफन कॅथलिन यांनी सांगितले की , इलॅस्टोग्राफीने कर्करोगाचे निदान करता येते . जेव्हा वस्तूवर दाब वाढतो तेव्हा त्यातून काही लहरी निर्माण होतात . त्या भूकंपलहरीसारख्या स्फोटक असतात त्याना ‘शिअर वेव्हज’ म्हणतात . वैद्यकशास्त्रात स्पंदनशील उपकरणातून या लहरी तयार करून उती किंवा पेशीतील कडकपणा मोजला जातो . कर्करोगाच्या गाठी जास्त कडक उतींची शक्यता दाखवतात , आरोग्यवान उती कमी कठीणपणा दाखवतात . कुठल्याही प्रतिमाचित्रणात उती किंवा पेशीतील काठिण्य तपासता येत नाही ते यात शक्य आहे . यात एक स्पंदनशील यंत्रबाधित भागाला लावतात व ते दाबून शिअर वेव्हज निर्माण करून रोगनिदान केले जाते .


आतापर्यंच बऱ्याच चित्रपटांच्या प्रसिद्धीसाठी टेलिव्हिजन विश्वात ‘द कपिल शर्मा शो’ला प्राधान्य देण्यात येत होतं . कपिलच्या कार्यक्रमाची लोकप्रियता , सेलिब्रिटींसोबत असणारा त्याचा वावर या सर्व गोष्टी नजरेत घेत आजवर बऱ्याच मोठ्या चित्रपटांचं प्रमोशन ‘द कपिल शर्मा शो’मध्ये करण्यात आलं आहे . पण , सुनील ग्रोव्हरसोबतच्या वादानंतर काही सेलिब्रिटींनी कपिलच्या शोकडे पाठ फिरवली . मुख्य म्हणजे कपिलच्या शोला बाजूला सारणाऱ्या कलाकारांच्या यादीत आता दबंग अभिनेता सलमान खानच्या नावाचाही समावेश झाल्याचं म्हटलं जात आहे . दबंग खान कपिल शर्माच्या शोमध्ये आगामी ‘ट्युबलाइट’ चित्रपटाचं प्रमोशन करण्यार नसल्याचं हे फोटो पाहून लक्षात येत आहे . सलमान त्याच्या आगामी ‘ट्युबलाइट’ या चित्रपटाच्या प्रसिद्धीसाठी सुनील ग्रोव्हर , अली असगर , सुगंधा मिश्रा आणि संकेत भोसले या कलाकारांसह दोन तासांच्या खास भागाचं चित्रीकरण करणार आहे . ‘ट्युबलाइट’च्या प्रसिद्धीच्या अनुषंगाने चित्रीत होणारा हा खास कार्यक्रम सोनी वाहिनीवरच प्रदर्शित करण्यात येणार आहे . पण आता नेमका कोणत्या वेळी आणि कोणत्या दिवशी हा कार्यक्रम प्रदर्शित करण्यात येणार हाच प्रश्न अनेकांना पडत आहे . वाचाः ‘द कपिल शर्मा शो’साठी सलमान बनला तारणहार या कार्यक्रमाच्या प्रोमोचं चित्रीकरण पार पडलं असून सध्या सोशल मीडियावर त्यासंबंधीचे फोटोही व्हायरल झाले आहेत . ‘आम्ही या कार्यक्रमाच्या प्रोमोचं चित्रीकरण केलं . लवकरच हा प्रोमो प्रदर्शित करण्यात येणार आहे . सुनील ग्रोव्हर या प्रोमोचा भाग नव्हता . पण , या खास भागामध्ये तोसुद्धा असणार आहे’ , अशी माहिती या कार्यक्रमाशी संलग्न सूत्रांनी दिली आहे . सुनील ग्रोव्हर आणि त्याच्या या टीमसह सलमान ‘ट्युबलाइट’चं प्रमोशन करणार असल्यामुळे आता तो कपिलच्या कार्यक्रमात जाणार की नाही हाच प्रश्न उपस्थित होत आहे . कबीर खान दिग्दर्शित ‘ट्युबलाइट’ हा चित्रपट ईदच्या मुहूर्तावर प्रेक्षकांच्या भेटीला येणार आहे . या चित्रपटामधून सलमान खान आणि सोहेल खान हे रिअल लाइफ भाऊ स्क्रीन शेअर करणार आहेत .


प्रत्येक भारतीय सणांचं आपलं एक महत्त्व आहे . त्यामागे नक्कीच काही तरी विचार आहे . आता आजचंच बघा ना , होळीचा सण , उद्या रंगपंचमी . . मनातील राग , द्वेष , अहंकार , असूया सर्व काही होळीमध्ये भस्मसात करायचं आणि त्यानंतर नव्या रंगांची उधळण करत पुन्हा नव्याने नात्याला सुरुवात करत रंगपंचमी साजरी करायची . होळी - रंगपंचमी हे साऱ्यांचेच आवडते सण , कारण लहानपणापासून या सणातली गंमत अनुभवत आपण मोठे होत असतो . एरव्ही चेहऱ्याला रंग लावून दुसऱ्याची भूमिका रंगवणारे कलाकारही यातून सुटले नाहीत . होळी आणि रंगपंचमीच्या बऱ्याच आठवणींनी अजूनही त्यांच्या मनामध्ये हक्काचे स्थान मिळवले आहे . प्रत्येकाकडे वेगवेगळ्या पद्धतीने होळी साजरी केली जाते . सागर कारंडेने माहीमला राहत असतानाच्या होळीची अशीच एक आठवण सांगितली . ‘माहीमची होळी मी कधीच विसरू शकत नाही . जवळपास आठवडाभर या सणाचा आनंद आम्ही लुटायचो . माहीमची होळी सर्वात निराळी . होळीच्या पूर्वसंध्येला आम्ही विरारला जायचो . तिथून सुपारीचे झाड घ्यायचो . ते झाड लोकलच्या बाहेरच्या बाजूला बांधायचो . त्यानंतर माहीम आलं की ते झाड स्थानकावर उतरवायचं आणि तिथून खांद्यावर उचलून ते कॉलनीमध्ये न्यायचो . त्यानंतर खड्डा खणून त्यामध्ये हे झाड लावायचो , ते सजवायचो आणि होलिकामाता म्हणून तिची पूजा करायचो . त्यानंतर रात्रभर बरेच कार्यक्रम व्हायचे . आम्ही गरबा वगैरे खेळायचो आणि सकाळी ५ - ६च्या दरम्यान ती होळी पेटवली जायची . होळी पेटवल्यावर ते झाड काही वेळाने खाली पडतं , त्यानंतर मग रंगपंचमीला सुरुवात केली जायची . ही अशी होळी माझ्यासाठी अविस्मरणीय असल्याचे सागर सांगत होता . लहानपणींच्या रंगपंचमीच्या आठवणींना या वेळी सिद्धार्थ जाधवनेही उजाळा दिला . लहान असताना होळी आणि रंगपंचमीची गंमत काही औरच होती . चाळीमध्ये या सणांना धमाल यायची . रंगपंचमीसाठी सकाळी बाहेर पडलो तर संध्याकाळपर्यंत घरीच जायचो नाही . त्यामुळे आईचा ओरडा खायला लागायचा . शाळेतही तीच परिस्थिती , कारण रंगपंचमीचा रंग न गेल्यामुळे शाळेत विविध रंग असलेला चेहरा घेऊनच जायचो . पण हा सण म्हटलं की सर्वात जास्त गंमत आठवते ती ‘आयना का बायना’ची . लहान असताना आम्ही सर्व मित्र चाळीमध्ये ‘आयना का बायना , घेतल्याशिवाय जाईना’ असं म्हणत फिरायचो . या साऱ्या गोष्टींत जी गम्मत होती ती आता येत नाही , ’ अशी खंतही सिद्धार्थने व्यक्त केली . रंगपंचमी हा सर्वात आवडता सण असल्याचं संजय नार्वेकरने सांगितले . त्यामुळे या दिवशी कधीही प्रयोग ठेवत नाही , हेदेखील त्याने स्पष्ट केलं . तर संतोष पवारने रंगपंचमीच्या दिवशी प्रयोग असला की लपत - छपत इमारतीबाहेर पडावं लागायचं , अशीही आठवण सांगितली . रंगपंचमीचा सण आहे आणि भांग नाही म्हटल्यावर कसं चालेल ? काही रंगकर्मीना रंगपंचमीच्या दिवशी नकळतपणे भांग पाजली गेली आणि त्यानंतर काहींची झालेली गंमत तर काहींनी या गोष्टींचा केलेला सामनाही रंजक असाच . आनंद इंगळेच्या बाबतीत असाच एक किस्सा घडला . एका रंगपंचमीचा किस्सा मी कधीही विसरू शकत नाही . दुपारी साडेचार वाजता नाटकाचा प्रयोग होता . त्यामुळे सकाळी कलाकारांच्या रंगपंचमीला गेलो . रंगपंचमी खेळून दुपारी आराम करून प्रयोगाला जायचं मी ठरवलं होतं . रंगपंचमीची मजा लुटत असताना मित्रांना रंग लावत असताना मी त्यामध्ये पार बुडून गेलो . त्यामध्ये कुणी तरी मला नकळतपणे भांग पाजली . ती भांग असल्याचं मला कळलंदेखील नाही . त्यानंतर काय होत होतं नेमकं कळत नव्हतं . रंगांनी माखून निघाल्यावर थेट नाटकासाठी मी निघालो . चेहऱ्यावर , कपडय़ांवर सर्व रंगच रंग . त्याच अवस्थेत नाटक सुरू केलं . नाटक हाऊसफुल्ल होतं . पण त्या वेळी मी काय आणि कसं काम केलं , हे सांगता येणार नाही , अशी गमतीशीर आठवण आनंदने सांगितली . भाऊ कदमलाही प्रयोगाच्यावेळी एकदा भांग पाजली होती , असा किस्सा त्याने स्वतःच सांगितला . लहानपणी रंगपंचमीचा मनमुराद आनंद लुटला , पण कालांतराने ही गंमत कमी होत गेली . मी ‘यदा कदाचित’ नाटकात होतो . रंगपंचमीच्या दिवशी नाटकाचा दौरा होता . प्रयोग झाला . त्यानंतर कुणी तरी मला मसाले दूध प्यायला दिलं , त्यानंतर गोडाचे पदार्थही खायला दिले . भांग आणि त्यावर गोडपदार्थ खाल्ला की ग्लानीमुळे काही सुचत नाही , असं म्हणतात . थोडय़ा वेळाने मला सांगण्यात आलं की ते मसाले दूध नव्हतं तर भांग होती . साऱ्यांना मला बुचकळ्यात टाकून गंमत पाहायची होती . पण सुदैवाने माझ्यावर त्या भांगेचा कोणताही परिणाम झाला नाही , असं भाऊ सांगत होता . अभिनेता पुष्कर श्रोत्रीनेही या वेळी लहानपणीच्या रंगपंचमीच्या आठवणींना उजाळा दिलाच , पण कॉलेज जीवनात भांग प्यायल्यावर झालेली गंमतही सांगितली . कॉलेजच्या दिवसांमध्ये एकदा रंगपंचमी खेळून झाल्यावर मित्रांनी अजाणतेपणे भांग प्यायला दिली . त्यानंतर माझ्याबरोबर नेमकं काय होत होतं , हे सांगता येणार नाही . मित्रांबरोबर मजा केल्यावर घरी आलो . घरात गेलो तेच हसत - हसत . कुणी काही बोललं की मी हसायचो . किचनमध्ये काही झालं तरी मी हसायचो . कुणी घरी आलं की दरवाजा उघडून हसत राहायचो . काही झालं तरी मी हसत होतो आणि घरचे माझ्यावर हसत होते , अशी आठवण पुष्करने सांगितली . रंगकर्मीची रंगपंचमी एकदम झोकात होते . सारेच जण तो दिवस राखीव ठेवून आपल्या मित्रांना भेटतात आणि सणाचा आनंद लुटतात . पण यामध्ये काय चांगल्या गोष्टी घडतात हे सागर कारंडे सांगत होता . रंगकर्मीच्या होळीला मी आवर्जून जातो . फक्त कलाकार नाहीच तर तंत्रज्ञ , पडद्यामागे काम करणारे सारेच कलाकार भेटतात . पण यामधली सर्वात चांगली गोष्ट म्हणजे , एकमेकांना रंग लावत असताना आपल्या मनातला राग , द्वेष , असूया सारेच विसरतात . या गोष्टींचा मी साक्षीदार आहे . रंगात न्हाऊन निघत असताना सारे एक होऊन जातात . साऱ्या रंगात एकीचा रंग दिसतो आणि हेच अपेक्षितही असावं . त्यामुळे ही रंगपंचमी कधीही न चुकवावी अशीच , असं सागर सांगत होता . होळी - रंगपंचमीवरची गाणी बरीच . पण हा अनुभव ऐकल्यावर शोले चित्रपटातलं ‘होली के दिन दिल मिल जातें हैं , रंगो में रंग मिल जातें हैं , गिले शिकवे छोडम्के दोस्तो , दुश्मन भी गले मिल जाते हैं’ हे गाणं आठवल्याशिवाय राहत नाही . त्यामुळे मनातल्या सगळ्या वाईट गोष्टी दूर सारून एकत्र या आणि या सणाचा मनमुरादपणे आनंद लुटा .


नवी दिल्ली : भारतीय क्रिकेट संघाच्या मुख्य प्रशिक्षकपदासाठी माजी संचालक रवी शास्त्री आणि माजी सलामीवीर वीरेंद्र सेहवाग यांच्यात चुरस असली , तरीही फिल सिमन्स यांनीही या शर्यतीत उडी घेतली आहे . फिल सिमन्स हे वेस्ट इंडिजचे माजी प्रशिक्षक आहेत . याशिवाय , ऑस्ट्रेलियाचे माजी प्रशिक्षक टॉम मूडी यांनीही या पदासाठी अर्ज भरला आहे . जूनमध्ये झालेल्या चँपियन्स करंडक स्पर्धेनंतर अनिल कुंबळे यांचा मुख्य प्रशिक्षकपदाचा कार्यकाळ संपुष्टात आला . या स्पर्धेपूर्वीच भारतीय क्रिकेट नियामक मंडळाने ( बीसीसीआय ) नव्या प्रशिक्षकाच्या निवडीसाठी अर्ज मागविण्याची प्रक्रिया सुरू केली होती . कुंबळे यांची कारकिर्द यशस्वी ठरल्यामुळे या पदासाठी त्यांची फेरनिवड होणे जवळपास निश्चित होते . मात्र , कर्णधार विराट कोहली आणि कुंबळे यांच्यातील वादाची जाहीर चर्चा झाल्यानंतर कुंबळे यांनी कार्यकाळ संपल्यानंतर पदाचा राजीनामा दिला होता . त्यामुळे ' बीसीसीआय ' ने अर्ज करण्याची मुदत 9 जुलैपर्यंत वाढविली होती . फिल सिमन्स प्रशिक्षक असताना वेस्ट इंडिजने 2016 मध्ये ट्वेंटी - 20 विश्वकरंडक स्पर्धेत विजेतेपद पटकाविले होते . पण वेस्ट इंडिज क्रिकेट मंडळाशी मतभेद झाल्यामुळे त्यांनी हे पद सोडले . भारतीय संघाच्या मुख्य प्रशिक्षकपदासाठी ' बीसीसीआय ' ने रवी शास्त्री यांना अर्ज करण्यास सांगितले होते . कर्णधार विराट कोहलीच्या आग्रहावरून शास्त्री यांचे नाव या शर्यतीत आघाडीवर असल्याचे सांगितले जाते . भारतीय संघ जुलैअखेरीस श्रीलंकेच्या दौऱ्यावर जाणार आहे . त्यापूर्वी नव्या प्रशिक्षकांची नियुक्ती होईल , असे ' बीसीसीआय ' मधील सूत्रांनी सांगितले . सचिन तेंडुलकर , सौरव गांगुली आणि व्हीव्हीएस लक्ष्मण यांची समिती प्रशिक्षकपदासाठी इच्छुक असलेल्यांची मुलाखत घेणार आहे .


दक्षिण आफ्रिकेविरुद्धची कसोटी मालिका गमावल्यानंतर भारत आणि दक्षिण आफ्रिका यांच्यात आता ६ वन - डे सामन्यांची मालिका रंगणार आहे . पहिल्या दोन कसोटीत अजिंक्य रहाणेला संघात जागा न दिल्यामुळे भारतीय संघाचा कर्णधार विराट कोहली आणि संघ व्यवस्थापन टीकेचे धनी बनले होते . मात्र वन - डे मालिकेत अजिंक्य रहाणेला चौथ्या क्रमांकावर फलंदाजी मिळण्याची शक्यता आहे . पहिल्या सामन्याआधी झालेल्या पत्रकार परिषदेत खुद्द विराट कोहलीने याबद्दलचे संकेत दिले आहेत . “वन - डे सामन्यांसाठी अजिंक्य रहाणे राखीव सलामीवीर आहे , ही बाब आता सर्वश्रुत आहे . पण गोष्टी बदलू शकतात , अजिंक्य जलदगती गोलंदाजांविरुद्ध चांगला खेळतो , याआधी विश्वचषकातही तो चौथ्या क्रमांकावर खेळला आहे . त्यामुळे ही त्याच्यासाठी नवीन सुरुवात ठरु शकते . ” विराटने पत्रकारांनी विचारलेल्या प्रश्नांना उत्तरं दिली . आतापर्यंत खेळलेल्या ८४ वन - डे सामन्यांपैकी ५४ सामन्यांमध्ये अजिंक्य रहाणे सलामीच्या जागेवर तर २० सामन्यांमध्ये चौथ्या जागेवर फलंदाजीसाठी आलेला आहे . आतापर्यंत आम्ही महत्वाच्या जागांवर सर्व खेळाडूंना संधी देऊन पाहिलेली आहे . श्रीलंका दौऱ्यात नवोदीत खेळाडूंनाही आम्ही पुरेशी संधी दिली आहे . त्यामुळे माझ्यामते चौथ्या क्रमांकाच्या जागेसाठी अजुनही प्रयोग होण्यासाठी पुरेशी संधी आहे . विराट कोहलीने आपली भूमिका स्पष्ट केली . याआधी भारतीय संघाने चौथ्या क्रमांकाच्या जागेवर लोकेश राहुल , मनिष पांडे , युवराज सिंह यांच्यासारख्या खेळाडूंना संधी दिलेली आहे . त्यामुळे कसोटी मालिका गमावल्यानंतर वन - डे मालिकेत भारत आफ्रिकेचं आव्हान कसं परतवून लावतो हे पहावं लागणार आहे .


बर्गर्स , फ्राइज , बिस्किट्स , फसफसणारी पेये यांच्या अतिसेवनाने मूत्रपिंडाचे विकार व मधुमेह होतो , असे नव्या अभ्यासात म्हटले आहे . टाइप २ मधुमेहाचा संबंध लठ्ठपणाशी असतो व जगात त्याचे प्रमाण वेगाने वाढत आहे . टाइप २ मधुमेहात शरीर पुरेशा प्रमाणात इन्शुलिन तयार करू शकत नाही किंवा तयार झालेल्या इन्शुलिनला प्रतिसाद देऊ शकत नाही , त्यामुळे ग्लुकोज साखर रक्तात साठत जाते . त्याचे दीर्घकालीन वाईट परिणाम होतात . मूत्रपिंडांना त्यामुळे धोका निर्माण होऊन मधुमेह जडतो . मूत्रपिंडात ग्लुकोजचे पुन्हा होत असलेले शोषण थांबवण्यासाठी उपाय क रणे गरजेचे आहे . ब्रिटनमधील अँग्लिया रस्कीन विद्यापीठात प्राण्यांच्या नमुन्यांवर होणारे परिणाम तपासण्यात आले असता त्यात लठ्ठपणा व इन्शुलिन प्रतिरोधाबाबत नवीन निष्कर्ष हाती आले आहेत . जास्त साखर किंवा मेदाने ग्लुकोजच्या मूत्रपिंडाकडे वहनावर परिणाम होतो . उंदरांना चीज , चॉकलेट बार्स , बिस्कीट , मार्शमॅलोज आठ आठवडे देण्यात आले . म्हणजेच त्यांना ६० टक्के जास्त चरबी व साखर असलेले पदार्थ देण्यात आले . संशोधकांनी केलेल्या चाचण्यांमध्ये रक्तसाखरेचे प्रमाण आहारामुळे वाढलेले दिसले . ग्लुकोज मूत्रपिंडाकडे वाहून नेणाऱ्या घटकांत वाढ झाली . टाइप १ व टाइप २ मधुमेहाच्या उंदरांवर आहाराचे परिणाम तपासण्यात आले . त्यात जीएलयूटी व एसडीएसटी हे ग्लुकोजवाहक व त्यांचे नियंत्रक प्रथिन टाइप २ मधुमेही उंदरांत जास्त दिसून आले . जास्त मेद असलेल्या जंकफूडमुळे हे परिणाम दिसून आले आहेत . पाश्चिमात्य आहारात प्रक्रिया केलेले जंकफूड जास्त असते . त्यामुळे अशा आहारातून लठ्ठपणा व मधुमेह वाढतो असे अँग्लिया रस्कीन विद्यापीठाचे हॅवावी चिंगेर यांनी सांगितले . टाइप १ व टाइप २ मधुमेहात ग्लुकोज वाहकात बदल होतात , त्याचे कारण मेदयुक्त जंकफूड हे आहे . आहारातून साखरेचे नियंत्रण केले तर मूत्रपिंडावर कमी ताण येतो . संबंधित मधुमेहावर काही प्रथिनांचे काम थांबवणारी औषधेही शोधता येऊ शकतात , असे ‘एक्सपीरिमेंटल फिजिऑलॉजी’ या नियतकालिकात म्हटले आहे .


विजयासाठी पाकिस्तानसमोर 490 धावांचे अशक्यप्राय आव्हान ठेवल्यानंतरही ऑस्ट्रेलियाला दिवस - रात्र कसोटी सामन्यात केवळ 39 धावांच्या विजयावर समाधान मानावे लागले . पाकिस्तानने चौथ्या डावात विजयासाठी 490 धावांच्या आव्हानाचा पाठलाग करताना जिगरबाज खेळीचे प्रदर्शन केले . आघाडीच्या फलंदाजांनी पाया रचल्यावर मधल्या फळीत असद शफिकने तळातील फलंदाजांना साथीला घेत ऑस्ट्रेलियन गोलंदाजांच्य नाकी नऊ आणले . अशक्य वाटणारे आव्हान आवाक्यात आले असतानाच मिशेल स्टार्कने पाकच्या वाटचालीला लगाम लावला . चौथ्या दिवसाच्या अखेरीस 8 बाद 382 धावसंख्येवरून पुढे खेळायला सुरवात केल्यावर नाबाद शतकवीर असद शफिक आणि यासीर शाह यांनी नवव्या विकेटसाठी 71 धावांची भागीदारी केली . स्टार्कने त्या वेळी शफिकची ( 137 ) झुंज मोडून काढली . गलीत वॉर्नरने त्याचा झेल टिपला . त्यानंतर स्मिथने यासिर शाहला धावबाद करून पाकिस्तानच्या डावाला 450 धावांवर पूर्णविराम देत ऑस्ट्रेलियाच्या विजयावर शिक्कामोर्तब केले . विजयासाठी 108 धावांची आवश्यकता आणि जोडीला केवळ अखेरचे दोन फलंदाज असतानाही शफिकने जबरदस्त झुंज दिली . यासिरनेही त्याला सुरेख साथ दिल्याने ऑस्ट्रेलियन खेळाडूंच्या निराशेत भरच पडत होती . अशावेळी स्टार्कच्या त्या एका चेंडूने ऑस्ट्रेलियन खेळाडूंना विजयाचा श्वास घेण्याची संधी दिली . जिगरबाज खेळी करणारा शफिकच सामन्याचा मानकरी ठरला . ऑस्ट्रेलियाने मालिकेत आता 1 - 0 अशी आघाडी घेतली ; पण 490 धावांच्या आव्हानाचा पाठलाग करताना मिळालेला छोटा विजय त्यांना निश्चितच सतावणारा ठरला . पाकिस्तान कर्णधार मिस्बा उल हक यानेदेखील शफिकच्या कामगिरीचे कौतुक केले . तो म्हणाला , " " संघातील प्रत्येक फलंदाजीने जबाबदारी आल्यावर आपली भूमिका चोख पार पाडली . शफिकने सर्वोत्तम खेळी केली . या कामगिरीमुळे पराभवानंतरही आगामी मालिकेत पाकिस्तान संघ आत्मविश्वासाने उभा राहील . ' ' संक्षिप्त धावफलक ऑस्ट्रेलिया 429 आणि 5 बाद 202 घोषित वि . वि . पाकिस्तान 142 आणि 450 ( असद शफिक 137 , अझर अली 71 , युनूस खान 65 , महंमद आमीर 48 , वहाब रियाझ 30 , यासिर शाह 33 , मिशेल स्टार्क 4 - 119 , जॅक्सन बर्ड 3 - 110 , नॅथन लियॉन 2 - 108 )


आपल्या उत्पादनांची विक्री व्हावी यासाठी कंपन्या वेगवेगळ्या ऑफर्स जाहीर करत असतात . या ऑफर्सच्या माध्यमातून ग्राहकांना आकर्षित करावे हा यामागचा मुख्य उद्देश असतो . सॅमसंग कंपनीतर्फे मोबाईलबरोबरच आपली इतर उत्पादने विकली जावीत यासाठी ऑनलाईन पोर्टलवर सेल सुरु असतात . कंपनीच्या नुकत्याच दाखल झालेल्या Samsung Galaxy On8 चा भारतातील पहिला सेल जाहीर करण्यात आला आहे . हा सेल www . flipkart . com आणि सॅमसंगची अधिकृत वेबसाईट असलेल्या https : / / shop . samsung . com / in यावर १२ वाजल्यापासून सुरु होईल . या सेलमध्ये कंपनीने Samsung Galaxy On8 वर १ हजार रुपयांची सूट दिली आहे . हा फोन १६ , ९९९ रुपयांना असून सूट मिळाल्यानंतर तो १५ , ९९९ रुपयांना खरेदी करता येईल . याबरोबरच हा मोबाईल शून्य व्याजदर असलेल्या ईएमआयवर खरेदी करता येईल असे सांगण्यात आले आहे . तसेच जिओच्या ग्राहकांना या मोबाईलच्या खरेदीवर २७५० रुपयांची कॅशबॅक देण्यात येईल . याशिवाय डबल डेटा ऑफरही देण्यात येईल . फ्लिपकार्टवरुन हा फोन अॅक्सिस बँकेच्या क्रेडिटकार्डद्वारे खरेदी केल्यास ४०० रुपयांची आणखी कॅशबॅक ऑफर मिळेल . त्यामुळे तुम्ही नवीन मोबाईल खरेदी करण्याचा विचार करत असाल तर हा फोन एक उत्तम पर्याय ठरु शकतो . Samsung Galaxy On8 मध्ये ६ इंचाचा सुपर अल्मेड इन्फीनीटी डिस्प्ले देण्यात आला आहे . यामध्ये १६ मेगापिक्सल आणि ५ मेगापिक्सल असे दोन रिअर कॅमेरा देण्यात आले आहेत . या कॅमेरामध्ये अनेक खास फिचर्स देण्यात आले आहेत . या फोनचा स्क्रीनचे रेशो हा १८ः५ः९ असल्याचे कंपनीने म्हणणे आहे . फोनचा आकार न वाढवा जास्तीत जास्त डिस्प्ले देण्याच्या उद्देशाने केलेल्या या बदलामुळे आधीच्या फोनपेक्षा या फोनचा डिस्प्ले १५ टक्के मोठा आहे . या फोनमध्ये ४ जीबी रॅम आणि ६४ जीबी इंटर्नल मेमरी देण्यात आली असून ती २५६ जीबीपर्यंत वाढवता येऊ शकते .


भारताची आघाडीची बॅडमिंटनपटू सायना नेहवालने नागपूरमध्ये सुरु असलेल्या राष्ट्रीय स्पर्धेचं विजेतेपद पटकावलं आहे . अंतिम फेरीत सायनाने पी . व्ही . सिंधूवर २१ - १७ , २७ - २५ अशी मात करत आपल्या कारकिर्दीतलं तिसरं राष्ट्रीय विजेतेपद पटकावलं . याआधी पुरुषांच्या अंतिम सामन्यात एच . एस . प्रणॉयने किदम्बी श्रीकांतवर मात करुन धक्कादायक निकालाची नोंद केली होती . अवश्य वाचा – राष्ट्रीय बॅडमिंटन स्पर्धा – एच . एस . प्रणॉय नवीन विजेता , अंतिम फेरीत किदम्बी श्रीकांतवर केली मात पहिल्या सेटमध्ये सिंधू आणि सायना नेहवालने सावध पवित्रा घेत सुरुवात केली . दोनही खेळाडूंनी सामन्यात आघाडी घेण्याचा प्रयत्न केला , मात्र दोघांनाही त्यात यश आलं नाही . एका क्षणापर्यंत पहिल्या सेटमध्ये ६ - ६ अशी बरोबरी झालेली असताना , सायनाने सेटमध्ये आघाडी घेतली . पहिल्या सेटच्या मध्यांतरापर्यंत सायनाने सामन्यात ११ - ९ अशी आघाडी घेतली . यानंतर सिंधूने सामन्यात पुनरागमन करण्याचा प्रयत्न केला , मात्र सायनाने पहिल्या सेटमध्ये ४ - ५ गुणांची आघाडी कायम ठेवली . अखेर सिंधूची लढत मोडून काढत सायनाने पहिला सेट २१ - १७ अशा फरकाने आपल्या खिशात घातला . दुसऱ्या सेटमध्ये सिंधू सायनाला कडवी टक्कर देईल अशी सर्वांची अपेक्षा होती . याप्रमाणे सुरुवातीच्या काही मिनीटांमध्ये सिंधूने सामन्यात ६ - ४ अशी आघाडीही घेतली होती . मात्र सायना नेहवालने तिची ही आघाडी फारकाळ टिकू दिली नाही . पण सिंधूनेही लढाऊ बाणा दाखवत दुसऱ्या सेटच्या मध्यांतरापर्यंत ११ - ८ अशी आघाडी घेतली . मध्यांतरानंतही सिंधूने काहीकाळ आपल्याकडे आघाडी कायम ठेवली होती . मात्र सायनाने लढाऊ वृत्ती दाखवत सेटमध्ये १८ - १८ अशी बरोबरी साधली . यानंतर दोन्ही खेळाडूंमध्ये सामना खिशात घालण्यासाठी द्वंद्वं सुरु राहिलं . मात्र यावेळी सायनाने आपला सर्व अनुभव पणाला लावत दुसरा सेट २७ - २५ अशा फरकाने जिंकत राष्ट्रीय स्पर्धेचं विजेतेपद आपल्या नावे केलं .


दीपिका पादुकोन आणि रणवीर सिंग भवनानी या दोघांचा विवाहसोहळा इटलीत पार पडला . बॉलिवूडमधल्या सर्वात लोकप्रिय जोडप्याच्या लग्नाची उत्सुकता त्यांच्या तमाम चाहत्यांना होती . अखेर पारंपरिक सिंधी आणि कोंकणीपद्धतीनं मोजक्याच कुटुंबीयांच्या उपस्थितीत त्या दोघांचाही विवाहसोहळा पार पडला . रणवीर आणि दीपिकानं त्यांच्या लग्नाचे फोटो सोशल मीडियावर अपलोड केल्यानंतर जगभरातील चाहत्यांनी त्यांच्यावर शुभेच्छांचा वर्षाव केला . रणवीरचे वडील जगजीत सिंग भवनानी यांनी देखील अनोख्या अंदाजात आपल्या सूनेचं भवनानी कुटुंबात स्वागत केलं . दीपिका - रणवीरचा गाजलेला चित्रपट ‘बाजीराव - मस्तीनी’ चित्रपटातील ये दीवानी मस्तानी हो गयी हे गाणं थोड्या हटके अंदाजात गात जगजीत यांनी भवनानी कुटुंबात दीपिकाचं स्वागत केले . ‘ये दीवानी तो भवनानी हो गई’ असं म्हणत त्यांनी जोडप्याला लग्नाच्या शुभेच्छा दिल्या . गेल्या सहा वर्षांपासून दीपिका आणि रणवीर एकमेकांना डेट करत आहेत . राम - लीला चित्रपटाच्या चित्रीकरणादरम्यान या दोघांचीही प्रेमकहाणी सुरू झाली . १४ आणि १५ नोव्हेंबरला या दोघांनीही इटलीतील आलिशान व्हिलामध्ये लग्नगाठ बांधली . याच आठवड्यात दीपिका आणि रणवीर मुंबईत परतणार आहे . २८ नोव्हेंबरला त्यांनी मुंबईतील एका आलिशान हॉटेलमध्ये मित्र मंडळींसाठी रिसेप्शनचं आयोजन केलं आहे .


बॉलीवूडचा दबंग सलमान खान हा त्याच्या शरिरयष्टीविषयी किती जागरुक आहे हे काही वेगळे सांगायला नको . आजवर सलमानचा असा एकही चित्रपट नाही ज्यात त्याने शर्ट काढून आपली बॉडी दाखविली नसेल . आपल्या फिटनेसबाबत दक्ष असलेल्या सलमानचे सिक्स पॅक अॅब्ज हे खोटे असल्याची मध्यंतरी बरीच चर्चा झाली होती . त्यानंतर आता सलमान हा आगामी सुलतान चित्रपटात कुस्तीपटूच्या भूमिकेत दिसणार आहे . या चित्रपटाच्या ट्रेलरमधील त्याच्या पिळदार शरिरयष्टीने सर्वांचेच लक्ष वेधले . त्यावरूनच सलमानवर स्पूफ करण्यात आलेयं . सलमानचा प्यार किया तो डरना क्या पासून ते आगामी सुलतान चित्रपटाचा या स्पूफमध्ये समावेश करण्यात आला आहे . सुलतान चित्रपटाच्या ट्रेलरची खिल्ली या व्हिडिओत उडवण्यात आली आहे . सलमानचे सिक्स पॅक हे खोटे असून त्यावर केस करायला पाहिजे असे यात गंमतीने म्हटले आहे . त्याबाबत काही कलाकारांच्याही प्रतिक्रिया घेण्यात आल्या आहेत . अखेर सलमान हा सचिन तेंडुलकरकडे धाव घेतो . तेव्हा सचिन त्याला विराटकडे जाण्याचा सल्ला देतो . त्यानंतर विराट कोहली सलमानला कसे धडे देतो ते तुम्ही या विनोदी व्हिडिओतचं बघा .


बॉलीवूडची दबंग गर्ल सोनाक्षी सिन्हा व हॅण्डसम सिद्धार्थ मल्होत्रा पहिल्यांदाच रुपेरी पडद्यावर एकत्र दिसणार आहेत आणि तो चित्रपट राजेश खन्ना यांचा क्लासिक चित्रपट " इत्तेफाक ' चा रिमेक असणार आहे . या चित्रपटात आधुनिक काळातील गोष्ट बघायला मिळणार आहे . या चित्रपटात प्रमोशनल गाण्याव्यतिरिक्त एकही गाणं नसणार . तसंच सोनाक्षी व सिद्धार्थ रोमान्स करताना दिसणार नाहीत . रेड चिलिज एंटरटेन्मेंट , बी . आर . फिल्म्स आणि धर्मा प्रॉडक्शन एकत्रितपणे " इत्तेफाक ' चा रिमेक बनवत आहेत . सिद्धार्थनं सांगितलं की मी सोनाक्षीसोबत काम केलेलं नाही . आम्ही दोघं फॅशन शोमध्ये एकत्र रॅम्पवॉकवर झळकले होतो . यात आम्ही दोघं रोमान्स करताना दिसणार नाही . हा सिनेमा एका रहस्यावर आधारित आहे .


भारत आणि ऑस्ट्रेलियातील बॉर्डर - गावस्कर कसोटी मालिका प्रतिस्पर्धी खेळाडूंमधील वादाच्या पार्श्वभूमीवर गाजली . पण मालिका संपल्यानंतरही दोन्ही संघांमधील वातावरण अद्याप शांत झालेले दिसत नाही . ऑस्ट्रेलियाच्या क्रिकेटपटूने विराट कोहलीबद्दल आणखी एक खळबळजनक विधान करून आगीत तेल ओतण्याचे काम केले आहे . कोहलीबद्दल वाटणाऱया रागाची जाहीर कबुली ऑस्ट्रेलियाचा सलामीवीर फलंदाज कोवान याने दिली आहे . एका सामन्यादरम्यान मैदानातील स्टम्प उखडून कोहलीच्या पोटात भोसकावा असे वाटले होते , अशी वादग्रस्त प्रतिक्रिया कोवान याने दिली . ऑस्ट्रेलियाविरुद्धची बॉर्डर - गावस्कर मालिका ‘टीम कोहली’ने नुकतीच २ - १ अशा फरकाने जिंकली . मालिकेत झालेल्या खेळापेक्षा खेळाडूंमध्ये झालेल्या बाचाबाचीमुळे ही मालिका क्रिकेट विश्वात चर्चेचा विषय ठरली . रांची कसोटीत तर कोहली विरुद्ध ऑस्ट्रेलियाचा संघ असेच युद्ध रंगलेले पाहायला मिळाले . संपूर्ण मालिका संपेपर्यंत दोन्ही संघांमध्ये शाब्दीक हल्ले सुरूच होते . डीआरएस प्रणालीच्या नियमांचा भंग केल्याप्रकरणी कोहली भर मैदानात स्मिथवर भडकला होता . त्यानंतर ऑस्ट्रेलियातील माध्यमांनीही कोहलीला वारंवार लक्ष्य केले . मालिका संपल्यानंतर खुद्द कोहलीनेही ऑस्ट्रेलियाचे क्रिकेटपटू आता आपले मित्र राहिलेले नाहीत , असे जाहीर विधान केले . भारत - ऑस्ट्रेलियातील खेळाडूंमधील वाद आता काही शमण्याची चिन्हे दिसत नाहीत . कोवानने फॉक्स स्पोर्ट्सला दिलेल्या मुलाखतीत केलेल्या वक्तव्याने तर सर्वांच्याच भुवया उंचावल्या आहेत . कोवाना मुलाखतीत म्हणाला की , “भारतीय संघाविरुद्धच्या संपूर्ण मालिकेत मी शांत होतो . पण एका क्षणाला कोहलीने माझ्याविरुद्ध अपशब्द वापरला . त्याने केलेली टीका वैयक्तिक होती . आपण काय बोलतोय हेही त्याच्या लक्षात आले नव्हते . खुद्द पंचांनी हस्तक्षेप करून कोहलीला त्याच्या चुकीची जाणीव करून दिली होती . कोहलीलाही आपण मर्याला ओलांडत असल्याचे कळून चुकले होते . त्याने दिलगिरी देखील व्यक्त केली होती . पण त्याने केलेल्या टीकेने मी खूप दुखावलो होतो . त्यावेळी माझा राग अनावर झाला होता . स्टम्प काढून विराटला भोसकावं असं त्यावेळी मला वाटलं होतं . ” कोवानच्या या विधानानंतर मुलाखतीला वेगळेच वळण मिळत असल्याचे त्याच्या लक्षात आले आणि त्याने सारवासारव देखील केली . तुम्ही मला चुकीचं समजू नका . विराट महान क्रिकेटपटू आहे . त्याच्या खेळाचा मी देखील चाहता आहे . पण त्याने केलेल्या विधानाने मी नाराज झालो होतो , असे कोवान म्हणाला . कोवानने आतापर्यंत ऑस्ट्रेलियाकडून १८ कसोटी सामने खेळले असून त्यात १ हजार धावा केल्या आहेत . १३६ धावा ही त्याची सर्वोत्तम वैयक्तिक खेळी राहिली आहे . भारतीय क्रिकेटचा खूप मोठा चाहता असल्याचेही त्याने मुलाखतीत म्हटले .


भारतामध्ये मोठ्या टेलिकॉम कंपन्यांमधील स्पर्धा तिव्र होताना दिसत आहे . प्रत्येक कंपनी दुसऱ्या कंपनीवर कुरघोडी करण्यासाठी स्वस्तामध्ये इंटरनेट प्लॅन बाजारात आणत आहेत . रिलायन्स जीओने नुकत्याच जाहीर केलेल्या नवीन डेटा प्लॅनला टक्कर देण्यासाठी एअरटेलने तशाचप्रकराचा डेटा प्लॅन बाजारात आणला आहे . विशेष व्हाऊचर्स आणि डेटा प्लॅनची घोषणा करताना एअरटेलने अनोखी ऑफर देऊ केली आहे . एअरटेलने २८ दिवसांसाठी १९९ रुपयांमध्ये अनलिमीटेड व्हॉइस कॉल बरोबर १ जीबी डेटा असे पॅकेज दिले आहे . या अनलिमिटेड कॉल्समध्ये स्थानिक म्हणजे लोकल तसेच एसटीडी कॉलचा समावेशही आहे . एअरटेलने या विषेश पॅकेजबरोबरच अनेक कमी किंमतीचे पॅकेजेसही बाजारात आणले आहे . यामध्ये ५३ रुपये , ६० रुपये , ८८ रुपये , ९० रुपये , १४९ रुपये , १९९ रुपये , ३४९ रुपये आणि ३९९ रुपयांच्या पॅकेजेसचा समावेश आहे . असे असतील एअरटेलचे पॅकेजेस १९९ रुपये अनलिमिटेड व्हॉइस कॉल ( लोकल एसटीडी ) १ जीबी डेटा वैधता – २८ दिवस ३४९ रुपये अनलिमिटेड व्हॉइस कॉल ( लोकल एसटीडी ) २८ जीबी डेटा ( दिवसाला एक जीबी ) वैधता – २८ दिवस एअरटेलने या ऑफर्सची घोषणा केल्यानंतर रिलायन्स जीओच्या ट्विटर हॅण्डलवरुन आम्ही १९३ रुपयांमध्ये महिन्याभरासाठी दिवसाला १ जीबी डेटा आणि रोज ३० मिनिट फ्री कॉलिंगची सेवा देत असल्याचे सांगितले आहे .


आपण फिट एन फाईन असावं असं प्रत्येकालाच वाटते . त्यासाठी वेगवेगळ्या स्तरावर प्रयत्नही केले जातात . कधी जिमला जात तर कधी घरच्या घरी व्यायाम करत फिट राहण्याचा प्रयत्न अनेक तरुणांकडून होतो . यामध्ये शरीरावर वाढलेली चरबी कमी करण्यासाठीही डाएट प्लॅन नाहीतर आणखी काही केले जाते . पण तुम्हाला फिट रहायचे असेल तर काही गोष्टी योग्य पद्धतीने आणि नियमित पाळणे आवश्यक आहे . या गोष्टी केवळ तुमच्या आहारावर नाही तर संपूर्ण जीवनशैलीवर अवलंबून असतात . हे बदल केल्यानंतर नकळत तुम्ही फिट असल्याचे तुम्हाला जाणवेल . पाहूयात अशा कोणत्या गोष्टी आहेत ज्यामुळे तुम्ही फिट राहू शकाल… १ . फिट राहण्यासाठी तुमचा दिवस चहा किंवा कॉफीने सुरु न करता एखाद्या फळाने करा . त्याचा तुम्हाला निश्चितच फायदा होईल . याबरोबरच तुम्ही भिजवलेले बदाम आणि मनुकाही खाऊ शकता . २ . तुमचा नाष्ता , दुपारचे आणि रात्रीचे जेवण या प्रत्येक खाण्यात एक चमचा तूपाचा समावेश करा . तुपामुळे तुमची बद्धकोष्ठतेची तक्रार कमी होईल , त्याचप्रमाणे रक्ताची आणि साखरेची पातळी चांगली राहण्यासाठी आणि अॅसिडिटी कमी होण्यासाठी याचा चांगला फायदा होतो . याबरोबरच गूळ आणि तूप सोबत खाल्ल्यासही ताण कमी होण्यास मदत होते . ३ . व्यायाम करताना ज्या गोष्टी तुम्हाला येत नाहीत त्या करायचा प्रयत्न करा . काही व्यायामप्रकार करायला जास्त अवघड असतात , तरीही ते करायचे सोडून देऊ नये . आपल्या फिटनेससाठी ते कसे जमतील याचा प्रयत्न करत रहावा . ४ . आपण दिवसातील बराच काळ विविध तांत्रिक उपकरणांबरोबर असतो . हा कालावधी कमी करण्याचा प्रयत्न करावा . हातात सतत असणारा मोबाईल , डोळ्यासमोर असणारा लॅपटॉप यामुळे मानदुखी , शरीराची ठेवण अशा समस्या उद्भवू शकतात . त्यामुळे या समस्या कमी करायच्या असतील तर उपकरणांचा वापर कमीत कमी होईल याकडे लक्ष द्यायला हवे . ५ . प्रक्रिया केलेले अन्नपदार्थ खाणे बंद करा . प्रक्रिया केलेले अन्न आरोग्यासाठी चांगले नसते . त्यामुळे ताजे आणि शक्यतो घरात तयार केलेले अन्न खाण्याचा प्रयत्न करा . ६ . आरोग्य चांगले रहायचे असेल तर पुरेशी झोप आवश्यक असते . व्यक्तीला किमान ७ ते ८ तासांची झोप गरजेची असते . त्यामुळे फिट राहण्यामध्ये झोपेचाही महत्त्वाचा रोल असतो .


सौरभ पाटील व प्रसाद सस्ते यांना सुवर्णपदक महाराष्ट्र केसरी किताबावर आपली हुकमत पुन्हा सिद्ध करण्यासाठी उतरलेल्या चंद्रहार पाटीलचा भ्रमाचा भोपळा फुटला . महाराष्ट्र केसरी कुस्ती स्पर्धेतील पहिल्याच लढतीत त्याला हिंगोलीच्या गणेश जगतापने चारीमुंडय़ा चीत केले . अन्य गटांमध्ये सौरभ पाटील व प्रसाद सस्ते यांनी सुवर्णपदक जिंकून उल्लेखनीय कामगिरी केली . भूगाव येथील मामासाहेब मोहोळ क्रीडानगरीत सुरू असलेल्या या स्पर्धेत चंद्रहार हा केसरी किताबाचा दावेदार मानला जात होता . दोन वेळा हा मान मिळवणाऱ्या या मल्लाची कुस्ती पाहण्यासाठी शेकडो चाहत्यांची गर्दी केली होती . गणेशने पहिल्या फेरीत दुहेरी पट काढून त्याला चीत करण्याचा प्रयत्न केला . परंतु त्याचे हे डावपेच अयशस्वी ठरले . दुसऱ्या फेरीत चंद्रहारने साल्तो डाव टाकून गणेशला चीत करण्याचा प्रयत्न केला . पण गणेशने शिताफीने त्याच्यावरच हा डाव उलटवला आणि त्यालाच चीत केले . अवघ्या दीड मिनिटात ही कुस्ती त्याने जिंकली . केसरी किताबाचे दावेदार असलेल्या मल्लांपैकी पुणे जिल्ह्य़ातील शिवराज राक्षेला पहिल्याच लढतीत दुखापतीमुळे माघार घ्यावी लागली . समर्थकांचा गोंधळ महाराष्ट्र केसरी गटातील सचिन येलभर ( पुणे ) व अक्षय शिंदे ( बीड ) या लढतीत पहिल्या फेरीत सचिनने ३ - २ अशी आघाडी घेतली होती . दुसऱ्या फेरीत अक्षयने एक गुण घेत ३ - ३ अशी बरोबरी केली . याच बरोबरीत लढत संपल्यानंतर पंचांनी नियमानुसार शेवटचा गुण घेणाऱ्या अक्षयला विजयी घोषित केले . लढतीची वेळ संपल्यानंतर अक्षयने हा गुण मिळवल्याचा दावा सचिनच्या पाठीराख्यांनी केला . त्यामुळे दोन्ही मल्लांच्या समर्थकांनी तेथे गोंधळ घालण्यास सुरुवात केली . अखेर पोलिसांना पाचारण करावे लागले . पंचांनी अक्षयला विजयी घोषित करण्याच्या निर्णयावर एकमत दिले . कोल्हापूर जिल्हा संघाच्या सौरभ पाटीलने ६१ किलो गादी विभागात सुवर्णपदक मिळवताना अंतिम लढतीत आबासाहेब अटकळेला ( सोलापूर ) ४ - ० असे हरवले . तुकाराम शितोळे व प्रकाश कोळेकर यांनी कांस्यपदक मिळवले . ८६ किलो गादी विभागात पिंपरी - चिंचवडच्या प्रसाद सस्तेने अंतिम फेरीत संजय सूळवर ( सातारा ) मात केली . हृषीकेश पाटील व अक्षय कावरे यांना कांस्यपदक देण्यात आले .


भारतीय संशोधकाचा समावेश असलेल्या एका शास्त्रज्ञांच्या चमूने कमी किमतीत उपलब्ध होणारी रक्तचाचणी विकसित केली असून , त्यामुळे केवळ १५ मिनिटांमध्ये लोह आणि जीवनसत्त्व ‘अ’ ची कमतरता तपासता येणार आहे . लहान , सहज हातातून नेण्यासारखी ही निदानसूचक प्रणाली लंचबॉक्सच्या आकारातील असून , यामध्ये रक्तचाचणी पट्टी आहे . मधुमेहाची तपासणी करतात , त्याप्रमाणेच ही चाचणी आहे . जीनवसत्त्व ‘अ’ आणि लोहाची कमतरता जागतिक लोकसंख्येसमोर मोठा प्रश्न आाहे . जगातील एकतृतीयांशपेक्षा अधिक लोकांमध्ये जीनवसत्त्व ‘अ’ आणि लोहाची कमतरता आहे . यांच्या कमतरतेमुळे अंधत्व , अॅनेमिया ( रक्तातील तांबडय़ा पेशींची कमतरता ) आणि मृत्यूही येऊ शकतो . विशेषतः लहान मुले आणि स्त्रियांमध्ये याचा मोठय़ा प्रमाणात अभाव जाणवतो . ही आरोग्याची मोठी समस्या असल्याचे , अमेरिकेतील कॉर्नेल युनिव्हर्सिटीचे साहाय्यक प्राध्यापक सौरभ मेहता यांनी सांगितले . डॉक्टरांनी पोषक घटकांची कमतरता कमी करण्याचा प्रयत्न केला आहे . मात्र या घटकांची कमतरता आहे हे प्राथमिक स्तरावर कळण्यास अवघड जाते . त्याचा शरीरावर मोठा प्रभाव पडतो , असे पीएनएएस या नियतकालिकामध्ये प्रकाशित झालेल्या संशोधनाचे वरिष्ठ लेखक मेहता म्हणाले . सर्व विकसनशील देशांकडे प्राथमिक स्तरावर रोगनिदान करण्यास आवश्यक असणारी अत्याधुनिक साधणे अपुरी आहेत . ही समस्या दूर करण्याची क्षमता या चाचणीमध्ये आहे . जागतिक आरोग्य संघटनेनुसार , लहान वयातील २५० दशलक्ष मुलांमध्ये जीवनसत्त्व ‘अ’ची कमतरता आहे . ज्या भागांमध्ये लहान मुले आणि गर्भवती महिलांमध्ये जीवनसत्त्व ‘अ’ची कमतरता आहे , त्या ठिकाणी प्राथमिक तपासणीसाठी ही चाचणी अतिशय फायदेशीर ठरू शकते , असे संशोधकांनी म्हटले आहे . दरवर्षी जवळपास पाच लाख मुले जीवनसत्त्व ‘अ’ च्या कमतरतेमुळे अंध होतात . आणि त्यातील निम्मी मुले वर्षभरात इतर आजार होऊन मृत्यू पावतात , असे त्यांनी सांगितले .


टीव्ही पाहणे ही अनेकांसाठी अतिशय आनंदाची गोष्ट असते . त्यामुळे दिवसातला कितीतरी वेळ या कामात वाया जातो . लहान मुलांपासून ते ज्येष्ठांपर्यंत अनेकांना तासन् तास या टीव्हीसमोर बसण्याची सवय असते . लहान मुलांना तर अनेकदा कार्टून पाहताना आजुबाजूच्या जगाचे भान राहत नाही . त्यांच्या कार्टून पाहण्यात काही व्यत्यय आला तर ते प्रमाणाबाहेर भडकतात . अशावेळी त्यांच्या डोळ्यांची पापणीही लवत नाही आणि त्यांना घरातील कोणी हाक मारली तर तीही ऐकू येत नाही . वय वाढते तशी ही टीव्ही पाहण्याची सवयही वाढतच जाते . मग अभ्यासात मागे राहणे , कोणाशीही बोलण्याची इच्छा न होणे , लठ्ठपणा आणि डोळ्यांचे विकार अशा तक्रारी उद्भवतात . पाहूयात टीव्ही पाहण्याची सवय कमी करण्यासाठी कोणते उपाय करता येतील… अगदी आवडणारे दोनच शो निवडा टीव्हीला चिकटून राहण्यापेक्षा तुम्हाला आवडणारे एक किंवा दोनच शो निवडा आणि तेवढेच शो पाहा . मात्र ठराविक शो निवडा आणि ते फॉलो करा . नाहीतर पुन्हा पहिल्यासारखी वेळ यायला नको . एखादा छंद जोपासा घरी गेल्यावर सर्वात आधी हातात टीव्हीचा रिमोट घेण्याची सवय अनेकांना असते . मात्र ही सवय चुकीची असून अशा लोकांना टीव्हीशिवाय दुसरे काहीच सुचत नाही . अशा लोकांनी टीव्हीशिवायही आयुष्य असू शकते याचा विचार करणे गरजेचे आहे . मात्र टीव्ही नसेल तर कोणती गोष्ट आपल्याला सगळ्यात जास्त आनंदी करु शकते ती गोष्ट शोधण्याचा प्रयत्न करा . मग पुस्तके वाचणे , गाणी ऐकणे , चित्रपट पाहणे किंवा तुम्हाला आवडणारी कोणतीही गोष्ट करण्याचा प्रयत्न करा . फिरायला जा ज्या लोकांना सतत टीव्ही बघायची सवय असते त्यांना टीव्ही जेच सर्वस्व वाटत असते . मात्र प्रत्यक्षात तसे नसून बाहेर अनेक गोष्टी तुमची वाट पाहत असतात हे लक्षात घ्यायला हवे . त्यामुळे टीव्ही सोडून थोडे बाहेर गेलात तर असंख्य गोष्टी आहेत ज्यांचा तुम्ही आनंद घेऊ शकता . त्यामुळे बाहेर पडा आणि स्वतःला एक्सप्लोअर करण्याचा प्रयत्न करा . प्रत्यक्ष जगण्याला टेलिव्हीजन पर्याय असू शकत नाही टीव्हीवर दाखविण्यात येणाऱ्या गोष्टीच खऱ्या असतात आणि तेच खरे जग आहे असे आपल्याला वाटत असते . मात्र त्याशिवायही जगात अनेक गोष्टी असतात ज्यांचा आपण जगण्यातून आनंद घेऊ शकतो . त्यामुळे टीव्ही हे व्हर्चुअल असून माध्यम असून त्याचा प्रत्यक्ष जीवनाशी कोणताही संबंध नसतो . त्यामुळे या माध्यमापासून काही काळ दूर राहून प्रत्यक्ष जगण्याचा आनंद घ्या . कुटुंब आणि मित्रमैत्रीणींमध्ये मिसळा टीव्हीमुळे अनेकदा आपण एकमेकांशी बोलणेही विसरतो . अनेकदा घरात गेल्यावर आपण कोणाशीही न बोलता सतत टीव्हीसमोर बसून राहतो . या गोष्टीमुळे संवाद हरवत चालला आहे . टीव्हीमुळे आपण घराबाहेर पडून मित्रमैत्रीणींना भेटण्याचे प्रमाणही कमी होते . तसेच फोन आले तरी आपण आवडीच्या सिरीयलची वेळ असल्याने फोन कट करतो . मात्र त्यामुळे आपण इतर जगापासून वेगळे पडण्याची शक्यता असते . म्हणून काही काळ टीव्हीपासून दूर राहून कुटुंबातील व्यक्तींशी आणि मित्रमैत्रीणींशी संवाद वाढविण्याची आवश्यकता असते .


आयुष्याच्या वेगवेगळ्या वळणावर कविता आपल्याला वेगवेगळ्या रूपात भेटत असते . अनेकदा ही कविता फक्त आपल्या स्वतःपुरतीच असते तर कधी तिचा सामुहिक आविष्कार होत असतो . व्यवसायाने इव्हेंट मॅनेजर असलेल्या रेश्मा कारखानीसच्या मनातील अलवार भावनांना शब्दरूप लाभले आणि त्यातून साकार झाला ‘मी शून्य’ या शब्दांचा सुरेल प्रवास . तिच्या या कवितेचा प्रवास जाणून घेतल्यानंतर जीवनविषयक दृष्टीकोनाचं सारच ती आपल्यासमोर मांडला असल्याचे जाणवत राहते . रेश्मा कारखानीसचा काव्य प्रवास अगदी अलीकडचा म्हणजे ३ ते ४ वर्षांपूर्वीचा आहे . साहित्याची कोणतीही पार्श्वभूमी नसलेल्या रेश्माला कविता स्फुरायला लागल्या आणि त्यातून साकार झाला विविध कवितांचा अनुभव देणारा ‘मी शून्य’ हा कविता संग्रह . या कविता संग्रहातील कवितांचे कार्यक्रम प्रियल क्रिएशनतर्फे मुंबई , पुणे अशा विविध शहरात आयोजित केले जातात . आजवर या काव्यवाचन कार्यक्रमाला प्रेक्षकांचा उदंड प्रतिसाद लाभला आहे . कवितेला सुरांची साथ मिळाली तर तिचे सौंदर्य आणखी झळाळून येते . रेश्माला गायक केतन पटवर्धन यांची चांगली साथ लाभली असून कवितांची सुरेल मैफल साकारणारा हा प्रवास सहजसुंदर आणि आनंददायी झाला . ‘प्रत्येक गोष्टीचं असणं अथांग अशा नसण्यात आहे . असणंच काढून घेतलं तर उरतं नसणं या नसण्याचा प्रवास म्हणजेच ‘मी शून्य’ . एका बिंदूपासून सुरु झालेला बिंदूचा संपणारा वर्तुळाकार जीवनप्रवास म्हणजे ‘मी शून्य’ . या काव्यसंग्रहाला मधु मंगेश कर्णिक व संगीतकार कौशल इमानदार यांची प्रस्तावना लाभली असून सुलेखनकार अच्युत पालव यांची सजावटीने या संग्रहाचे मुखपृष्ठ सजले आहे . कवितेच्या माध्यमातून माणसांच्या जगण्याशी संबंधित कोणतीही गोष्ट चांगल्या पद्धतीने मांडल्यास ती सर्वांनाच आपलीशी वाटू लागते . रेश्मा कारखानीसच्या कवितेचेही असेच आहे . शब्दांची काव्यसुमनं ओंजळीत न ठेवता मुक्तपणे रसिकांवर त्याची उधळण करत भावभावनांना मोकळी वाट करून देणाऱ्या तिच्या कविता रसिकांना आपल्याशा वाटू लागल्या . ‘कृष्णा पुन्हा एकदा अवतार घे’ , ‘सर्वगुण संपन्न बायको म्हणे असते केवळ अफवा’ , ‘काय सांगतोस भोलनाथा पाऊस नाही पडणार का ? ’ यासारख्या त्यांच्या कवितांना फेसबुक आणि व्हॅाटसअॅपवर सर्वाधिक वाचकपसंती मिळाले आहेत . ‘मी शून्य’ ची पुढील मैफिल येत्या काही दिवसात पुढील जागी रंगणार आहे . त्यामुळे वेगळ्या धाटणीच्या कविता ऐकण्याची तुम्हाला जर आवड असेल तर हा कार्यक्रम पाहायला आणि अनुभवायला विसरु नका . सोमवार ५ मार्च – गडकरी रंगायतन दुपारी ४ . ०० वा . बुधवार ७ मार्च – शिवाजी मंदिर दुपारी ३ . ३० वा . गुरुवार ८ मार्च – दिनानाथ मंगेशकर सभागृह ४ . ०० वा . शुक्रवार ९ मार्च – विष्णूदास भावे सभागृह ४ . ३० वा .


ज्या काळात प्रत्यक्ष चित्रपट पाहिल्याशिवाय गाण्याची नेमकी ‘सिच्युएशन ‘ समजत नसे तेव्हा काय होई याचे अतिशय उत्तम उदाहरण म्हणजे हे गाणे आहे . क्या हुआ तेरा वादा , वो कसम , वो इरादा भूलेगा दिल जिस दिन तुम्हें वो दिन जिन्दगी का आखरी दिन होगा… रेडिओ विविध भारतीवरील ‘हम किसीसे कम नही’ ( १९७७ ) या चित्रपटाचे रेडिओ प्रोग्राम सुरु झाले आणि हे गाणे कानावर पडताच तात्कालिक युवा पिढीच्या ओठांवर आलेदेखिल . रेडिओ सिलोनवरील बिनाका गीतमालामध्येही खूप वेगाने हे गाणे साप्ताहिक सोळा गाण्यात टॉपवर पोहचले . नासिर हुसैन निर्मित व दिग्दर्शित चित्रपटातील गीत - संगीत श्रवणीयच असणार याची ‘बहारो के सपने’ , ‘प्यार का मौसम’ , ‘काँरवा’ अशा अनेक चित्रपटांनी विश्वास वाढवल्याने ‘हम किसीसे…’मधील गाणीही सुपर हिट होणार याची खात्री होतीच . तसेच हे देखिल… याद है मुझको , तू ने कहा था तुम से नहीं रुठेंगे कभी दिल की तरह से हाथ मिले हैं कैसे भला छूटेंगे कभी तेरी बाहों में बीती हर शाम बेवफ़ा , ये भी क्या याद नहीं चित्रपट प्रदर्शित होईपर्यंत हे गाणे ऋषि कपूर नक्कीच काजल किरणला उद्देशून गात असणार अशीच अनेकांना पक्की खात्री होती . पण चित्रपटाच्या ‘फर्स्ट - डे - फर्स्ट’ शोपासून प्रेक्षकांना धक्काच बसत गेला . कारण हे गाणे पडद्यावर काजल किरणला उद्देशून तारीक गात होता व काजलच्या शेजारी ऋषि कपूर बसलाय . अर्थात त्याला हे लक्षात येते की या दोघांचे नाते बिनसलयं . एका हॉटेलातील स्टेजवरुन तारीक गातोय , इलेक्ट्रॉनिक गिटार वाजवत तारीक आपली व्यथा गातोय व काजल किरण अस्वस्थ होतेय . गाण्यात मध्येच दोनदा म्युझिक पीस आहे . त्यात दोन फ्लॅशबॅक आहेत . एकदा या दोघांचे बालपण आहे . ( तेव्हाच यांचे प्रेम जुळलेय ? ) दुसर्यात ते तरूण असून काजल त्याला झिडकारते व रस्त्यावरील लोकं तारिकला बदडतात . एकूणच तारीक या नात्यात दुरावलाय म्हणूनच प्रचंड दुखावलाय व हे दर्दभरे गाणे गातोय . ओ कहने वाले मुझको फरेबी कौन फरेबी है ये बता वो जिस ने ग़म लिया प्यार की खातिर या जिस ने प्यार को बेच दिया नशा दौलत का ऐसा भी क्या के तुझे कुछ भी याद नहीं मजरुह सुल्तानपुरी यांच्या या ठासून प्रेमभंग व्यक्त करणार्या गाण्याचे राहुल देव बर्मनचे संगीत सुरुवातच वरच्या पट्टीत करते ही त्याची स्टाईल होती . आजच्या पिढीतील चित्रपट संगीत शौकिनाना कदाचित आश्चर्य वाटेल पण याच गाण्याने मोहम्मद रफीला पुन्हा पार्श्वगायनात फॉर्मात आणले . ( १९६९ च्या ‘आराधना’पासून किशोरकुमार युग संचारले व रफी काहीसा बाजूला पडला होता . त्याला एका जबरदस्त हिट गाण्याची गरज होती . ते हे ठरले . ) रफीला या गाण्यासाठी फिल्म फेअर पुरस्कार देण्यात आला . गाण्यातील काजलचा लहानपणीचा आवाज सुष्मा श्रेष्ठाचा आहे . तो अगदीच नगण्य आहे . रफी मात्र ‘दिलसे’ गायलाय . तारीकला या गाण्याच्या सादरीकरणात फार काही करावे लागलेय असे तेव्हाही कोणी मानले नाही . तात्पर्य काही गाणी पार्श्वगायकामुळेच कायम लक्षात राहतात . दिलीप ठाकूर


नाशिकः जेके टायर २९वी मान्सून रॅली चा आज नाशिक येथील विल्होळी जवळील जैन मंदिर जवळ होत आहे . नाशिक करांबरोबरच अवघ्या क्रीडा जगताचे लक्ष या स्पर्धेकडे लागून आहे . या स्पर्धेत एकूण ४१ स्पर्धकांनी आपला सहभाग निश्चित केला असून प्रियांका सिंग मुंबई या महिलेने सुद्धा आपला प्रवेश निश्चित केला आहे . काल या वाहनांची वाहन तपासणी हॉटेल संजीवनी रिसॉर्ट येथे पार पडली . रवींद्र वाघचौरे व सुजित काळशीकर यांनी हि वाहन तपासणी केली . यावेळी फेडरेशनचे मनीष चिटको , रवी शामदासांनी , बोंबिली विजयकुमार हे उपस्थित होते . काल स्पर्धेतील सर्व स्पर्धकांना रॅलीचा मार्ग दाखवण्यात आला . त्यानंतर स्पर्धकांची बैठक घेऊन त्यांच्या प्रश्नांना समाधानकारक उत्तरे देण्यात आली . या स्पर्धेसाठी ५ किमी चे तीन या प्रमाणे एकूण १५ किमी अंतर हे स्पर्धात्मक असणार आहे . त्या ठिकाणी काही अंतरावर रेडिओ हॅम , डॉक्टर , ऍम्ब्युलन्स उपलब्ध करून देण्यात येणार आहे . डॉ . राकेश खैरनार हे त्यांच्या मेडिकल टीम बरोबर या स्पर्धेसाठी वैद्यकीय सेवा पुरवली जाणार आहे . सकाळी ९ . ०० वाजता या स्पर्धेचा शुभारंभ होऊन दुपारी साधारण ३ वाजता पारितोषिक वितरण समारंभ हॉटेल संजीवनी रिसॉर्ट येथे होणार आहे .


लंडन येथे सुरु असलेल्या वर्ल्ड हॉकीलीग सेमीफायनल स्पर्धेत भारताने पाकिस्तानवर पुन्हा एकदा मात केली आहे . ५ व्या – ८ व्या क्रमांकासाठी खेळवल्या गेलेल्या या सामन्यात भारताने पाकिस्तानचा ६ - १ असा धुव्वा उडवला . उपांत्यपुर्व फेरीत भारताचं आव्हान मलेशियाकडून संपुष्टात आलं होतं . ३ - २ असा पराभव पत्करावा लागल्यामुळे भारताला आज परत पाकिस्तानशी सामना करावा लागला . याआधी साखळी सामन्यात भारताने पाकिस्तानला ७ - १ अशी धूळ चारली होती . त्यामुळे अखेरच्या सामन्यातही पाकिस्तानवर मात करुन भारत स्पर्धेचा शेवट गोड करणार का याकडे सर्व भारतीयांच्या नजरा लागलेल्या होत्या . प्रत्यक्ष सामन्यातही भारतीय खेळाडूंनी पाकिस्तानवर पहिल्या मिनीटापासून दबाव टाकायला सुरुवात केली . ८ व्या मिनीटाला रमणदीप सिंहने भारताचं खात उघडलं . या सामन्यात भारताच्या आघाडीच्या फळीतल्या खेळाडूंचा ताळमेळ हा अव्वल दर्जाचा होता . आकाशदीप सिंह , रमणदीप सिंह , एस . व्ही . सुनील यांनी सुरेख चाली रचत पाकिस्तानी आक्रमण अक्षरशः उध्वस्त करुन टाकलं . भारतीय खेळाडूच्या एकाही चालीचं उत्तर पाकिस्तानी खेळाडूंकडे दिसतं नव्हतं . अशातचं भारताने पाकिस्तानवर लागोपाट दुसरा हल्ला चढवला . २५ व्या मिनीटाला प्रदीप मोरने लगावलेल्या एका जोरदार फटक्याला तलविंदर सिंहने हलकेच दिशा देत बॉल गोलपोस्टमध्ये ढकलण्याचं काम केलं आणि भारताची आघाडी २ - ० अशी वाढवली . हा गोल इतक्या सहजतेने झाला की पाकिस्तानी गोलरक्षक अमजद अली आणि इतर खेळाडूंना त्यावर व्यक्त होण्याचाही वेळ मिळाला नाही . या गोलनंतर भारतीय खेळाडूंनी मागे वळून पाहिलचं नाही . २७ व्या मिनीटाला रमणदीप सिंह आणि आकाशदीप सिंह ने सुरेख चाल रचत पाकिस्तानच्या पेनल्टी क्षेत्रात प्रवेश केला . यावेळी दोन्ही खेळाडूंनी छोटे - छोटे पास करतं पाकिस्तानी बचावपटूंना बॉलचा ताबा मिळवणं कठीण करुन टाकलं . अखेर आकाशदीप सिंह बॉल गोलपोस्टमध्ये ढकलत भारताची आघाडी ३ - ० ने वाढवली . पाठोपाठ २८ व्या मिनीटाला एस . व्ही . सुनीलच्या पासवर रमणदीप सिंहने बॉल परत गोलपोस्टमध्ये ढकलत पाकिस्तानला सामन्यात पुरतं पाठीमागे ढकललं . अखेर दुसरं सत्र संपत असताना भारताकडे ४ - ० अशी मोठी आघाडी होती . रमणदीप सिंहची या स्पर्धेतली एकंदरीत कामगिरी ही खरंच वाखणण्याजोगी आहे . सर्वाधीक गोल करणाऱ्यांच्या यादीत रमणदीप तिसऱ्या स्थानावर आहे . तिसऱ्या सत्रात पाकिस्तानने आपल्या संघात बदल करत गोलरक्षक अमजद अलीच्या जागी मजहरला मैदानात उतरवलं . मात्र भारतीय खेळाडूंनी आपला धडाका या सत्रातही कायम ठेवला . भारतीय खेळाडूला चुकीच्या पद्धतीने टॅकल करणाऱ्या अबु बकरची चलाखी पंचांच्या नजरेतून सुटली नाही . भारताला मिळालेल्या पेनल्टी कॉर्नरचा हरमनप्रीत सिंहने पुरेपूर फायदा उचलत ३६ व्या मिनीटाला भारताला ५ - ० अशी आघाडी मिळवून दिली . यावेळी हरमनप्रीतने ऐनवेळेला आपली जागा बदलत पाकिस्तानी गोलरक्षकाच्या डाव्या बाजूवर आक्रमण करत सुरेख गोल झळकावला . पाकिस्तानला पहिला गोल झळकावण्यात यश आलं ते तिसऱ्या सत्रात . पाकिस्तानच्या आघाडीतल्या फळीच्या खेळाडूंनी रचलेल्या चालीत भारताचे बचावपटू काही वेळासाठी गोंधळले . चिंगलीन सानाला आपल्या बॉलवर ताबा ठेवणं जमलं नाही , याचाच फायदा पाकिस्तानच्या अहमद ऐजाजने घेत पाकिस्तानसाठी ४१ व्या मिनीटाला पहिला गोल झळकावला . अखेरच्या सत्रात पाकिस्तानी खेळाडूंनी मात्र भारताला फार आक्रमण करण्याच्या संधी दिल्या नाहीत . पाकिस्तानचा बदली गोलरक्षक मजहरने भारतीय खेळाडूंचे अनेक मनसुबे धुळीला मिळवले . रमणदीप सिंहचा गोल करण्याचा सुरेख प्रयत्न पाकिस्तानच्या मोहम्मद ज्युनियरने हाणून पाडला . मात्र अखेर सामना संपायला अवघी काही मिनीटं बाकी असताना मनदीप सिंहने पाकिस्तानचा बचाव भेदत भारताला ६ - १ अशी आघाडी मिळवून दिली . शेवटची ९ सेकंद बाकी असताना भारताला पेनल्टी कॉर्नरवर गोल करण्याची संधी मिळाली होती . मात्र हरमनप्रीतने मारलेला फटका गोलपोस्टच्या बाहेर गेल्याने ही संधी वाया गेली , आणि भारताने हा सामना ६ - १ अशा मोठ्या फरकाने जिंकला . संपूर्ण सामन्यात भारतीय संघाने केलेला खेळ परिपूर्ण होता . उद्या ५ व्या ६ व्या क्रमांकासाठी भारताचा सामना कॅनडाविरुद्ध होणार आहे . यास्पर्धेनंतर वर्ल्ड हॉकीलीग फायनल आणि हॉकी विश्वचषक या स्पर्धा भारतात होणार आहेत . या स्पर्धेतील कामगिरीचा भारताच्या कामगिरीवर परिणाम होणार नाही , यजमान देश म्हणून भारताचा दोन्ही स्पर्धांमधला प्रवेश निश्चीत आहे . मात्र अखेरच्या सामन्यात विजय मिळवत आत्मविश्वासाने भारतात परतण्याचा भारतीय संघाचा मानस असणार आहे .


कोणाचं नशीब कधी बदलेल काही सांगता येत नाही . नशीबाला मेहनतीची जोड दिली की असाध्यही साध्य होतं याचा प्रत्यय अभिनेत्री तमन्ना भाटीयाला आला असेल . आतापर्यंत तमन्नाच्या नावावर फ्लॉपचा डाग लागला होता . पण ‘बाहुबली’नंतर तिच्यावरचा हा डागही पुसून गेला . लवकरच तमन्ना , वाशू भगनानी यांची निर्मिती असलेल्या सिनेमातून प्रेक्षकांच्या भेटीला येणार आहे . या सिनेमातली तिची व्यक्तिरेखा आतापर्यंतच्या भूमिकांपेक्षा खूप वेगळी असणार आहे . यात ती मुक मुलीची भूमिका साकारणार आहे . पण ती फक्त मुकीच असणार असे नाही तर ती बुटकीही दाखवण्यात येणार आहे . आपल्या या भूमिकेबद्दल सांगताना तमन्ना म्हणाली की , ‘मला नेहमीच वेगवेगळ्या धाटणीच्या भूमिका करायला आवडतात . मुक्या मुलीची भूमिका फक्त वेगळीच आहे असे नाही तर आव्हानात्मकही आहे . ’ खरे तर तमन्ना ‘क्वीन’ सिनेमाच्या तामिळ रिमेकमध्ये दिसणार होती . पण आता हा सिनेमाच गुंडाळण्यात आला आहे . त्यामुळे तमन्ना सध्या तरी तामिळ सिनेसृष्टीत क्वीन बनू शकली नाही तरी बॉलिवूडमध्ये मात्र तिला एक चांगली व्यक्तिरेखा मिळाली आहे . जे होते ते चांगल्याचसाठी याचा प्रत्यय तमन्नाला यावेळी आला असेल . आगामी सिनेमाबद्दल अधिक माहिती तिने दिली नसली तरी ‘तुतक तुतक तुतिया’ या सिनेमानंतर ती पुन्हा एकदा प्रभू देवासोबत काम करणार असल्याचे तिने सांगितले . तमन्नाचा बहुप्रतिक्षीत ‘बाहुबली २’ हा सिनेमा येत्या २८ एप्रिलला सर्वत्र प्रदर्शित होणार आहे . राजामौली दिग्दर्शित या सिनेमात तमन्नासोबत प्रभास , राणा डग्गुबती , अनुष्का शेट्टी , सत्यराज यांच्या प्रमुख भूमिका आहेत . बाहुबलीच्या या भागीत कटप्पाने बाहुबलीला का मारले , याचे उत्तर प्रेक्षकांना मिळणार आहे .


सकारात्मक , विश्वासू मित्रांसोबत राहिल्यास एकटेपणा तर दूर होतोच पण त्याशिवाय स्मरणशक्ती आणि मेंदूच्या कार्यक्षमतेत वाढ होत असल्याचे एका अभ्यासात आढळून आले आहे . ८० किंवा त्यापेक्षा जास्त वयाच्या व्यक्ती ज्यांची सज्ञानात्मक क्षमता ५० ते ६० वयोगटांतील लोकांप्रमाणे चांगली आहे त्यांनी मैत्रीचे समाधानकारक आणि सुदृढ नातेसंबंध अनुभवले असल्याचे सांगितले . तर चांगले समाधानकारक मैत्रीसंबंध नसणाऱ्यांची संज्ञानात्मक क्षमता ही त्याच्या वयोमानानुरूप होती . हा अभ्यास ‘पलोस वन’ या नियतकालिकात प्रसिद्ध झाला आहे . यासाठी तुम्हाला कोणत्याही सामाजिक समारंभाचे केंद्रबिंदू असण्याची गरज नाही , परंतु ज्या लोकांचे मित्रांसोबत सुदृढ संबंध असतात त्यांच्यातील संज्ञानात्मक क्षमतेत घट होण्याचा दर कमी असतो , असे अमेरिकेतील नॉर्थवेस्ट विद्यापीठातील सहयोगी प्राध्यापिका एमिली रोगाल्सकी यांनी सांगितले . या अभ्यासात सहभागी झालेल्यांनी राईफ मानसिक स्वास्थ्य प्रमाण या प्रश्नावलीतील प्रश्नांची उत्तरे दिली . या प्रमाणामध्ये मानसिक स्वास्थाच्या सहा पैलूंचे परीक्षण केले जाते . यात स्वायत्तता , इतरांसोबत सकारात्मक नातेसंबंध , वैयक्तिक विकास , स्वीकृती , आयुष्यातील हेतू , परिस्थितीवर प्रभुत्व या पैलूंचा समावेश असतो . ८० किंवा त्यापेक्षा जास्त वय असलेल्या व्यक्तींनी सकारात्मक नातेसंबंधामध्ये सरासरी ४० तर दुसऱ्या गटाने ३६ गुण मिळविले असे रोगाल्सकी यांनी सांगितले . वाढत्या वयात संज्ञात्मक क्षमतेला शाबूत ठेवण्याच्या उद्देशाने हा शोध महत्त्वपूर्ण असल्याचे नॉर्थवेस्ट विदय़ापीठाच्या अमँडा कुक यांनी सांगितले .


चुकीच्या पद्धतीने बसणे - उठणे हा आजच्या जीवनशैलीचा हिस्साच आहे . ‘बॅड पोश्चर’ मुळे निर्माण होणारे आजार आणि विकार आपणच ओढवून घेतलेले असतात . कधी कामाच्या ओझ्यामुळे , कधी अती रीलॅक्स राहिल्यामुळे , कधी नाईलाज म्हणून . यामध्ये मानेचा तसेच कंबरेचा स्पॉण्डिलायटिस मुख्य असतात . यामुळे पाठ दुखणे , कंबर ठणकणे , हातांना पायांना वेदना होणे , मुंग्या येणे , बधीरपणा येणे एवढेच काय पण हातापायांच्या हालचालीवर मर्यादा येऊ शकतात . हे टाळण्यासाठी काही सोपे उपाय १ . विद्यार्थ्यांनी गादीवर , सोफ्यावर बसून , झोपून अभ्यास करू नये . २ . टेबलखुर्चीचा वापर करावा . खुर्चीत ताठ बसावे . ३ . बैठे ‘टेबलवर्क’ असणाऱ्यांनी खुर्चीत ताठ बसावे ; तसेच तासाभराने उभे राहणे , ऑफिसमध्येच इकडेतिकडे चालणे , अधूनमधून टॉयलेट ब्रेक , जेवणापूर्वी कंबरेचे , मानेचे व्यायाम करावेत आणि जेवण झाल्यावर थोडे फिरून यावे . ऑफिसमधल्या तणावाला कंटाळलात ? ‘हे’ सोपे उपाय करून पाहा हे नक्की करुन पाहा १ . साधा व्यायाम - भिंतीला पाठ लावून उभे रहा . पायांमध्ये खांद्यांच्या रुंदीएवढे अंतर ठेवा . पाठ , डोके , खांदे आणि कंबर भिंतीला चिकटवून उभे राहा . दोन्ही हात पसरवून बाजूला करा . हातांचे कोपर आणि तळहात भिंतीला चिकटवून , दोन्ही बाजूंनी हळू हळू वर न्या . असे करताना डोके , खांदे , पाठ आणि कंबर भिंतीला लागून राहिलेली असली पाहिजे . हात वर नेल्यावर दोन्ही तळहात जुळवून पाच सेकंद थांबा . नंतर पुन्हा हात वरून खाली आणा . हा व्यायाम रोज १० वेळा करा . यामुळे आपले ‘पोश्चर’ नक्कीच सुधारते . २ . पाठीसाठी व्यायाम - जमिनीवर उताणे झोपा . पाठीच्या मध्यभागी , म्हणजे छातीच्या मागील बाजूस एक छोटी उशी ठेवा . यामुळे छातीचा भाग थोडा उंचावेल . या स्थितीत ५ ते १० मिनिटे पडून रहा . रोज सकाळी आणि संध्याकाळी असे एकेकदा करा . यामुळे पाठीचे दुखणे सुरुवातीच्या काळात कमी होऊ शकते . ३ . मानेसाठी व्यायाम - * मान ताठ ठेवा , सरळ अवस्थेत ती पूर्ण मागे न्या . पाच सेकंद तशीच ठेवा . परत हळूहळू पुढे आणत हनुवटी छातीला लागेपर्यंत खाली आणा . पाच सेकंद याच अवस्थेत मान राहू द्या . पुन्हा ती मागे न्या . * मान ताठ ठेवा . कान खांद्याला लावण्याचा प्रयत्न करा . त्यासाठी मान खांद्याच्या रेषेत प्रथम डावीकडे आणि नंतर उजवीकडे हळूहळू न्या . खांद्याला मान लागणार नाही , पण त्या अवस्थेत मान पाच सेकंद ठेवा . * मान सरळ ताठ ठेवून , आडव्या रेषेत नेत , हळू हळू आधी डाव्याबाजूस वळवा . पाच सेकंद थांबा . मग ती पूर्ण उजव्या बाजूला हळूहळू न्या . तिथेसुध्दा ५ सेकंद थांबा . * मान , डोके सरळ ठेवा . दोन्ही हात अंगालागत खाली ठेवून कोपरात वाकवा . खांद्यामध्ये आधी पुढून मागे असे १० वेळा गोलाकार फिरवा . नंतर उलट्या दिशेने खांद्यात पुन्हा गोलाकार फिरवा . हे सर्व व्यायाम रोज १० वेळा सलग करावेत . डॉ . अविनाश भोंडवे , जनरल फिजिशियन तुमचे एसबीआयमध्ये खाते आहे ? मग हे नक्की वाचा


मुंबई : व्यक्ती आणि वल्ली या पु . ल . देशपांडे ह्यांच्या काल्पनिक व्यक्तिरेखांच्या संग्रहाचा , रसिकांना दिवाळीच्या मुहूर्तावर नाट्यफराळ चाखायला मिळणार आहे . गेल्या तीन वर्षात १५० हून अधिक यशस्वी प्रयोग सादर करणारे गंधार कलासंस्था तसेच कोकण कला अकादमी प्रकाशित आणि अमृता प्रॉडक्शन निर्मित ‘व्यक्ती आणि वल्ली’ हे नाटक लवकरच रंगभूमीवर येत आहे . विशेष म्हणजे , या नाटकाच्या निमित्ताने पुलंच्या कथासंग्रहातील अंतू बर्वा , भाऊ , सखाराम गटणे , नाथा कामत , नारायण हि पात्र रंगभूमीवर बालकलाकारांकडून जिवंत केले जाणार आहेत . प्रा . मंदार टिल्लू यांचे दिग्दर्शन लाभलेले हे नाटक नाट्यरसिकांसाठी दिवाळीची अनोखी भेट ठरणार आहे . चित्रपट , मालिका तसेच रंगभूमीवर विशेष कामगिरी करणाऱ्या बालकलाकारांचा यात समावेश असून , कैवल्य शिरीष लाटकर , अथर्व बेडेकर , स्वानंद शेळके , वेदांत आपटे , अद्वेय टिल्लू , स्वरा जोशी , यश विघ्नेश जोशी , सुमेध रमेश वाणी अशी बालकलाकारांची मोठी फळी यात पाहायला मिळणार आहे . येत्या २४ ऑक्टोबर रोजी ठाणे येथील गडकरी रंगातयन नाट्यगृहात ‘व्यक्ती आणि वल्ली’ चा पहिला प्रयोग सादर केला जाणार आहे . या नाटकाबद्दल बोलताना नाट्यदिग्दर्शक प्रा . मंदार टिल्लू सांगतात की , ‘अभिनयप्रशिक्षणाची रंगभूमी हि पहिली पायरी असून , बालकलाकारांना व्यासपीठ उपलब्ध करून देण्याचा प्रयत्न याद्वारे केला जातो . तसेच या नाट्याच्या सहाय्याने आजच्या पिढीचा कल नाटकाकडे सर्वाधिक वळवण्याचा आमचा मानस आहे’ असे ते सांगतात . ‘आजच्या बालकलाकारांमध्ये , नाट्याचे बीज रोवले तर भविष्यात रंगभूमीला सुगीचे दिवस येतील . असा विश्वास प्रा . मंदार टिल्लू व्यक्त करतात . या नाटकाच्या निर्मितीत सुप्रसिध्द दिग्दर्शक विजू माने आणि अशोक नारकर यांचा सहभाग आहे . बालरंगभूमीवर होत असलेल्या या नाटकाबद्दल आपले मत व्यक्त करताना विजू माने सांगतात की , ' बालरंगभूमी समृध्द करायची असेल तर , अश्या नाटकांसारखे नाविन्यपूर्ण प्रयोग रंगभूमीवर होणे गरजेचे आहे , आणि त्याच हेतुने आम्ही हे नाटक करायचे ठरवले ' तूर्तास ह्या नाटकाचा जोरदार सराव सुरु असून , संपूर्ण महाराष्ट्रात याचे प्रयोग सादर केले जातील . प्रसिद्ध नेपथ्यकार प्रसाद वालावलकर यांचादेखील यात सहभाग असून . शितल तळपदे यांची प्रकाश योजना लाभली आहे . राजू आठवले आणि प्रशांत विचारे यांनी सहाय्यक दिग्दर्शकाची धुरा सांभाळली असून , या नाटकाला वैभव पटवर्धन यांचे पार्श्वसंगीत तर प्रकाश निमकर यांची वेशभूषा लाभली आहे . तसेच शशिकांत सकपाळ यांची रंगभूषा आहे . प्रा . संतोष गावडे , अमोल आपटे , सुनिल जोशी ह्या तिकडींनी निर्मिती सूत्रधाराची धुरा सांभाळली असून , बाळकृष्ण ओडेकर यांनी सहनिर्मितीचा कार्यभाग सांभाळला आहे .


चित्रपटसृष्टीतील लैंगिक अत्याचाराचा मुद्दा दिवसेंदिवस अधिक तीव्र होत आहे . हॉलिवूड निर्माता हार्वी विन्स्टिनवर अनेक अभिनेत्रींनी लैंगिक अत्याचाराचे आरोप केल्यानंतर सर्वत्र या विषयाची चर्चा होऊ लागली . केवळ हॉलिवूड नाही तर बॉलिवूडमध्येही असे प्रकार घडतात , असंही मत अनेकांनी मांडलं . तर अभिनेता इरफान खानने याप्रकरणी एक मोठा खुलासा केला आहे . सुरुवातीच्या काळात मलाही तडजोड करण्यास सांगितल्याचं धक्कादायक वक्तव्य इरफानने केलं . प्रसारमाध्यमांना दिलेल्या मुलाखतीत इरफान म्हणाला की , ‘माझ्यासोबतंही असं अनेकदा घडलंय . त्यांचं नाव उघड करणं आता योग्य नसेल , पण काम मिळण्यासाठी कधी अप्रत्यक्षपणे तर कधी थेट मला तडजोड करण्यास सांगितलं गेलं . मात्र , आतापर्यंत तसं काही घडलं नाही . सेक्ससाठी मला स्त्री आणि पुरुषांकडूनही विचारलं गेलं . तुम्ही ज्यांना ओळखता , ज्यांचा आदर करता अशा लोकांनी आपल्याकडं विचारणं खूप विचित्र वाटतं . मात्र , त्याला होकार किंवा नकार देणं हे माझ्या हातात होतं . ’ कामासाठी मलाही तडजोड करण्यास सांगितलं गेलं - इरफान खान ढिंच्याक पूजावर आमिरची धक्कादायक प्रतिक्रिया ! …म्हणून अक्षयने ‘त्या’ रिक्षाचा फोटो केला शेअर तमन्ना आणि हृतिकमध्ये काय शिजतंय ? त्या प्रसंगी मला आत्महत्या करावीशी वाटली - कपिल शर्मा कपिल देव यांची भूमिका साकारण्यासाठी रणवीरची तयारी सुरू ? मोदींची नक्कल केल्याने श्याम रंगीलाची ‘द ग्रेट इंडियन लाफ्टर चॅलेंज’मधून हकालपट्टी ? ‘चला हवा येऊ द्या’चे हास्यतरंग लंडनपर्यंत पोहोचणार ! ‘पद्मावती’बद्दल शर्मिला टागोर म्हणतात . . डुलक्या घेत गाडी चालवणाऱ्या चालकाला आमिरने थांबवलं


सलग पाच कसोटी सामन्यांमध्ये झालेल्या मानहानीकारक पराभवानंतर संघाचे पुनर्वसन करण्यासाठी माजी कर्णधार ग्रेग चॅपल आणि ट्रेव्हर हॉन्स यांची मदत क्रिकेट ऑस्ट्रेलिया घेणार आहे . निवड समितीचे अध्यक्ष रॉड मार्श यांनी बुधवारी पदत्याग केला होता . त्यानंतर हॉन्स यांची समितीच्या हंगामी अध्यक्षपदी निवड करण्यात आली आहे . या परिस्थितीमधून ऑस्ट्रेलियाचा संघाने बाहेर कसे पडायचे , याचा मार्ग काढण्याचा जबाबदारी चॅपेल यांच्यावर सोपवण्यात आली आहे . हॉन्स यांनी यापूर्वी ऑस्ट्रेलियाच्या निवड समितीचे अध्यक्षपद भूषवले होते आणि त्या वेळी संघाची कामगिरी चांगली झाली होती . आता निवड समितीमध्ये चॅपेल यांच्यासह माजी सलामीवीर मार्क वॉ आणि प्रशिक्षक डॅरेन लेहमन यांचा समावेश असेल . ऑस्ट्रेलियाने २०१३ साली सलग सहा कसोटी सामने गमावले होते . हॉन्स हे १९९३ ते २००६ या कालावधीमध्ये निवड समितीवर होते . त्यांच्या कार्यकाळामध्ये ऑस्ट्रेलियाने दोन विश्वचषक जिंकले , त्याचबरोबर सलग १६ कसोटी विजयाचा विक्रमही संघाने रचला होता . सध्या हॉन्स यांच्याकडे निवड समितीचे अध्यक्षपद असले तरी यानंतर माजी कर्णधार स्टीव्ह वॉ , रिकी पॉन्टिंग आणि माजी वेगवान गोलंदाज जेसन गिलेस्पी या पदासाठी शर्यतीत असल्याचे म्हटले जात आहे . ‘हॉन्स यांना निवड समितीचा दांडगा अनुभव आहे . त्याचबरोबर चॅपेल यांना क्रिकेटचे सखोल ज्ञान आहे , तसेच युवा खेळाडूंची त्यांना चांगली माहिती आहे . त्यामुळे या दोघांना निवड समितीमध्ये स्थान देण्यात आले आहे , ’ असे क्रिकेट ऑस्ट्रेलियाचे अध्यक्ष डेव्हिड पीव्हर यांनी सांगितले . उसळता चेंडू व्होग्सच्या डोक्यावर आदळला पीटीआय : स्थानिक सामन्यामध्ये फलंदाजी करीत असताना ऑस्ट्रेलियाचा क्रिकेटपटू अॅडम व्होग्स याच्या डोक्यावर उसळता चेंडू बसला . डोक्यावर चेंडू आदळल्यावर मैदानातील डॉक्टरांनी थेट त्याच्याकडे धाव घेतली आणि त्याच्यावर तातडीने उपचार केले . व्होग्सला गंभीर दुखापत झाली नसली तरी त्याने हा सामना न खेळण्याचा निर्णय घेतला आहे . त्याचबरोबर दक्षिण आफ्रिकेविरुद्धच्या तिसऱ्या कसोटी सामन्यासाठी तो संघासाठी उपलब्ध असेल का , यावर प्रश्नचिन्ह आहे . शेफिल्ड शिल्ड प्रथम श्रेणी सामन्यामध्ये पश्चिम ऑस्ट्रेलिया संघाकडून व्होग्स फलंदाजी करीत होता . त्या वेळी व्होग्सला टास्मानियाचा वेगवान गोलंदाज कॅम स्टीव्हन्सनचा उसळता चेंडू डोक्याच्या मागच्या बाजूला लागला . चेंडू लागल्यावर व्होग्स थेट गुडघ्यांवर पडला . त्यानंतर मैदानातील उपस्थित खेळाडूंनी त्याच्याकडे धाव घेतली आणि डॉक्टरांच्या उपचारामुळे तो बचावला .


प्रसाद निक्ते – response . lokprabha @ expressindia . com एखादं रम्य ठिकाण बघायला घराबाहेर पडणारे सगळेच असतात . पण फक्त खाण्यासाठी ठाण्याहून इंदूपर्यंतचा प्रवास करणारे माहीत आहेत ? आतापर्यंत घरच्यांबरोबर भारतभर भरपूर फिरलो . गाडी नव्हती तेव्हा ट्रेनने किंवा कधी विमानाने . त्यानंतर यथेच्छ गाडीने . अगदी कन्याकुमारीपर्यंत जाऊन आलो , खान्देश - विदर्भातला आधी न पाहिलेला महाराष्ट्र पाहिला . मध्य प्रदेशात थोडं फिरलो . पण अर्थातच या सगळ्या ट्रिप्स ती ठिकाणं आणि तिथल्या गोष्टी पाहण्यासाठी . कधी कुर्ग - मुन्नारसारख्या डोंगरभागातली जंगलं , कधी समुद्रकिनारे , कधी भीमबेटकाच्या हजारो वर्षांपूर्वीची भित्तिचित्र असलेल्या गुहा , तर कधी बदामी - गुलबग्र्यातल्या थक्क करायला लावणाऱ्या वास्तू . पण ठिकाण कुठलं का असेना , पाहण्यासाठी फिरणं हाच सामायिक हेतू . गेल्या जानेवारीत मात्र पाहणं बाजूला ठेवून निव्वळ खाण्यासाठी एक सहल केली , अर्थातच इंदूरला . झालं असं की , अडीच - तीन वर्षांपूर्वी मध्य प्रदेशात गाडीने फिरायला गेलो होतो . इंदूर , ओंकारेश्वर , भीमबेटका , पंचमढी अशी पर्यटनाची ठिकाणं . शेवटचा मुक्काम इंदूरला होता . जाण्यापूर्वी तिथल्या सराफा बाजारच्या खाऊगल्लीविषयी ऐकलेलं होतं . पोहोचलो त्या दिवशी माझं पोट थोडंसं गडबडलं होतं . त्यामुळे बायको आणि मुलगी दोघीच तिथल्या छप्पन - दुकानच्या खाऊगल्लीला भेट देऊन आल्या होत्या . मग दुसऱ्या दिवशी तिघेही सराफा बाजारात जाऊन हादडून आलो . आतापर्यंत मुन्नारसारखं एखादं ठिकाण खूप आवडलं की ‘पुन्हा कधीतरी इथे यायचं’ असं परतण्यापूर्वी तिघेही ठरवायचो . पण पाहण्यासाठी म्हणून पुन्हा त्याच ठिकाणी अजूनपर्यंत तरी कुठे गेलो नाही . ‘सराफा बाजारला हादडण्यासाठी पुन्हा यायचं हां’ असं आम्ही मागच्यावेळी ठरवलं आणि गम्मत म्हणजे तीनच वर्षांत ते अमलातही आणलं . या वर्षी जानेवारीत नवी गाडी घेतली . ती घेऊन कुठे तरी लांब जाऊन येऊया असं घरी आमचं बोलणं चाललं होतं . हाताशी दिवस मात्र चारच होते . मग लांबच्या अंतराची चारच दिवसांची ट्रिप कुठे करावी यावर खल चालू असताना अचानक इंदूरच्या खादाडीची आठवण झाली . एकदम परफेक्ट ! शहर पाहिलेलं होतं . त्यामुळे काही न पाहता परत आलो याचं वाईट वाटायचं कारण नव्हतं . हॉटेलही माहितीचं होतं . त्यामुळे तीही शोधाशोध करायची गरज नव्हती . मुख्य अजेंडा खाणं हाच . त्यातही बायको आणि मुलीचं म्हणणं असं पडलं की , सराफा बाजारापुढे छप्पन - दुकानची खाऊगल्ली फारशी विशेष नाही . त्यामुळे उद्दिष्ट आणखी केंद्रित झालं . मग ठरलं ! दोन रात्रीचा इंदूरमध्ये निवास . कुठेही भटकायचं नाही . दिवसा हॉटेलवर आराम , रात्री सराफा बाजारात खादाडी . ही इंदूरवारी निव्वळ खाण्यासाठी . इंदूर शहर मला आधीही आवडलं होतं . यावेळी तर भारतातलं सर्वात स्वच्छ शहर असा देशभरातल्या सव्र्हेचा निकाल होता . आणि ते जाणवतही होतं . अगदी सराफा बाजारातही . इंदूर आवडण्यासाठी माझं अजून एक कारण . माझे वडील अहमदाबाद शहरात लहानाचे मोठे झाले . आम्ही मुलं ठाण्याला वाढलो असलो तरी दोघे काका गुजरातेतच . त्यामुळे लहानपणी अनेकदा अनेक दिवस अहमदाबादला राहिलेलो . तिथल्या जुन्या शहरातल्या बोळांमधून भरपूर फिरलेलो . का कुणास ठाऊक , मला इंदूरमध्ये नेहमी अहमदाबादची आठवण येते . आणि सराफा बाजारात तर विशेष , कारण अहमदाबादला जुन्या स्टॉक मार्केटच्या माणिकचौकमध्येही असाच रात्रीचा खादाडीचा बाजार भरतो . इंदूरचा सराफा बाजार ही खरंच सराफांची पेठ आहे . एकमेकांना लागून असलेली सराफांची लहान - मोठी दुकानं . दिवसा इथे दागिन्यांची विक्री होत असते . आठच्या आधी खायला म्हणून तिथे गेलं तर काहीच विशेष दिसणार नाही . जी चाट किंवा मिठाईची दुकानं आहेत तेवढीच काय ती खादाडीची ठिकाणं दिसतील . किंवा एखाद दोन ठेले . पण आठ वाजले की सराफा बाजाराचा नूर बदलून जातो . सराफांची दुकानं बंद व्हायला लागतात . आणि मग त्यांच्या पुढय़ात ठेले लागायला लागतात . इंदूरकरांची आणि तिथे फिरायला आलेल्यांची पावलं या दिशेनं पडायला लागतात . आणि पाहता पाहता तिथे खाद्योत्सव सुरू होतो . अगदी रोजच्या रोज . मला तसे वेगवेगळे जिन्नस खायला आवडतात . पण तरी मी काही खवय्या नाही . अगदी ठाण्यातली खाण्याची अनेक ठिकाणंसुद्धा माझ्यानंतर ठाण्यात राहायला आलेल्या एका खवय्या मित्रानं सांगितल्यावर मला समजली . पण असं असूनही त्या सराफा बाजारातल्या वातावरणानेच मी अगदी भारून जातो . तिथला माहोलच काही वेगळा असतो . केवळ मस्त काहीतरी हादडण्यासाठी शेकडोंनी आलेली ती माणसं पाहून मला गम्मत वाटते . त्या भागातली दीड - दोनशे मीटर लांब असलेली मुख्य गल्ली माणसांनी फुलून गेलेली असते . हातात असलेल्या कुठल्यातरी पदार्थाचा आस्वाद घेणारी किंवा ‘आता यानंतर काय खाऊया बरं’ असा विचार करत ठेले बघत िहडणारी मंडळी पाहणं यातसुद्धा मजा असते . खाण्यावर उतरण्यापूर्वी मी १५ - २० मिनिटं निव्वळ ते ठेले आणि त्यांची गिऱ्हाईकं पाहात त्या गल्लीत एक फेरी मारून आलो . तिथे गेल्यावर पहिल्याच ठेल्यावर खायला सुरुवात करणं चुकीचं . कारण तिथे मिळणारे केवढे ते पदार्थाचे प्रकार . आणि आपल्या पोटाची थली तर मर्यादित आकाराची . त्यामुळे आधी सव्र्हे करायचा . कुठे कुठे काय आहे , कुठल्या प्रकाराने पटकन पोट भरेल , कुठल्याने नाही , कुठला पदार्थ चवीखातर भरल्या पोटातही ढकलू शकू आणि कुठला नाही या सगळ्याचा विचार करून मग एकत्र स्ट्रॅटेजी ठरवायची . पोट डब्ब करणारा पदार्थ असेल तर तो दोघांमध्ये किंवा तिघांमध्ये एकच घेऊन थोडा थोडा चाखायचा . नसेल तर प्रत्येकाने जमेल तेवढं हादडायचं . पण ते करताना एकत्र खायच्या पदार्थासाठी प्रत्येकाने भूक ठेवली पाहिजे . नाहीतर मग जास्त होणार असेल तर तो इतरांना खाता येणार नाही . अशा प्रकारे एकदा टेहळणी करून कोण कधी काय खाणार आहे ते ठरवायचं आणि मग त्या खाद्यसेनेवर तुटून पडायचं . योजलेले सगळे पदार्थ खायला पाहिजेत . मधेच हार मानून चालणार नाही . स्वत हिंमत ठेवायची . वाटल्यास चार पावलं चालून घ्यायचं . आणि एखादा गडी कच खात असेल तर त्याला धीर द्यायचा . ही लढाई काही सोपी नाही . केवढे ते खाण्याचे प्रकार . काही ठेल्यांवर पोहे होते . साबुदाण्याची खिचडी होती . पण महाराष्ट्रातून तिथे गेलेल्यांना त्यांचं काय कौतुक ! पाणीपुरीही आपल्याकडे मिळते . पण तिथली पाणीपुरी मात्र खास . प्रत्येक ठेल्यावर स्टीलच्या दहा - बारा बरण्या . त्यात वेगवेगळ्या स्वादांचं पाणी . आलं , मोहरी , लसूण , पुदिना , जिरं िलबू , हजमा - हजम , रेग्युलर असे वेगवेगळे स्वाद . एक प्लेट पाणीपुरी म्हटली की या प्रत्येक स्वादाची एक एक पुरी . आता एवढय़ा बरण्या म्हटल्यावर वाकून प्रत्येकी बरणीत पुरी बुडवून काढणं शक्य नाही , म्हणून डावानं पुरीत पाणी भरतात . आणि त्यासाठी डावाला एक भोक पाडलेले . एकेका ठेल्यावर दहादहा गिऱ्हाईकं चिकटलेली . नेमकी कुणाची कुठल्या स्वादाची फेरी चाललेली आहे याचा गोंधळच व्हायचा . पण पाणीपुरीवालेही हुशार . समजा आधी उभे असलेल्यांच्या आलं , मोहरी , लसूण या फेऱ्या झाल्या आहेत आणि त्या वेळी आपण तिथे उगवलो , तर आपली पहिली पुरी पुढल्या पुदिनापासून सुरू होणार . त्यापुढच्या सगळ्या झाल्या की मग आपल्याला आधीच्या आलं , मोहरी , लिंबू या राहिलेल्या फेऱ्या त्याच क्रमात मिळणार . अर्थात असं करूनही कुणाचं खाणं कुठल्या फेरीपासून सुरू झालं आहे ते लक्षात ठेवावं लागतंच . प्रत्येकाची शेवटची फेरी कुठली हे त्या पाणीपुरीवाल्याच्या डोक्यात पक्कं असतं . तिथल्या खास पदार्थामध्ये एक होता तो म्हणजे गराडू . सुरणासारखा कंद . आधी उकडून ठेवलेला असतो . मग त्याचे छोटेछोटे पातळ काप करून तळतात . त्यावर चाट मसाला घालून गरमागरम खायचा . अतिशय स्वादिष्ट आणि महागही . एका लहान बोलएवढय़ा द्रोणाचे एक माप ४० रुपयांना . पण असतो मात्र अगदी रुचकर . दुसरं एक म्हणजे खोबऱ्याचे आणि बटलेवाले पॅटिस . बटलेवाले म्हणजे मटारवाले . काहीतरी खास चव . त्यावर तिखट आणि गोड चटण्या . आणि चाट मसाला . त्याला जिरावन म्हणतात . बहुतेक पदार्थावर तो घातलेला असतो . हे खोबऱ्याचे आणि मटारचे पॅटिस खूपच चमचमीत . मग कचोऱ्या होत्या , लस्सी होती . तिथे जोशी नावाच्या माणसाचं एक दुकान फार प्रसिद्ध . त्यांच्याकडे हे प्रकार होते . आणि त्यांच्याकडचा दहीवडा खूप लोकप्रिय . पण एकतर लोकांची झुंबड एवढी की आता दंगल चालू होते की काय असं वाटावं . आणि दुसरं असं , की मी सुरुवातीच्या टेहळणीत कोपऱ्यावरच्या एका दुकानात गरमागरम गुलाबजाम आणि मूगडाळ हलवा हेरून ठेवला होता . त्यामुळे मग जोशींचं चक्रव्यूह भेदायच्या नादाला न लागता त्या मिठाईवाल्याकडे जाऊन गोडावर डल्ला मारला . याव्यतिरिक्त मुगाची भजी , भुट्टेका कीस , शिकंजी वगरे इतर अनेक प्रकार होते . पण सगळ्या धुमाळीत अधूनमधून दिसणाऱ्या चायनीज नूडल्सच्या गाडय़ा मात्र अगदीच विसंगत वाटत होत्या . इंदूर शहर म्हणून जसं आवडलं तशी तिथली माणसंही वागाबोलायला छान वाटली . बोलण्यात नम्रता , आपुलकी . त्यांचं शुद्ध िहदी ऐकायला कानांनाही गोड वाटतं . स्वच्छ शहरांच्या यादीत पहिला नंबर लागल्याचे फलक रस्त्यांवर दिसत होते . पण त्याचा अभिमान आणि कौतुक लोकांमध्येही जाणवल्यासारखं वाटलं . कायद्याचा वचक हे कारण असेलच . पण सगळे ठेलेवाले आपणहूनही आलेल्या गिऱ्हाईकांना खाण्याच्या कागदी किंवा प्लॅस्टिकच्या ताटल्या रस्त्यावर न टाकता डब्यात टाकण्याची विनंती करत होते . अर्थातच त्यामुळे सगळीकडे स्वच्छ होतं आणि म्हणून खादाडीचा निखळ आनंद घेता येत होता . आठ - साडेआठच्या सुमारास तिथे जाऊन दोन - एक तास त्या गल्लीत िहडत होतो . कितीही खाऊ म्हटलं तरी शेवटी पोटात ठासून ठासून किती ठासणार . मुक्त खादाडी करून तिघेही आहारलो . खादाडीचा समारोप पानाने केला . दहा वाजून गेले होते . आम्ही आमची चढाई आवरती घेतली असली तरी अजून नव्याने खवय्यांचे जत्थे तिथे येत होते . ठेलेवाल्यांची गडबड चालूच होती . रात्री अकरा - साडेअकरापर्यंत ती अशीच चालू राहणार होती . रात्रीच्या चार तासांचा सगळा खेळ . यातले अनेकजण दिवसा दुसरं काही काम करत असतील . आणि रात्री इथे आलेल्या गिऱ्हाईकांना आपले खास पदार्थ खिलवून तृप्त करून परत पाठवत असतील . जिभेचे लाड पुरवायला आलेली त्यांची ही गिऱ्हाईकं . काही इंदूरचेच , काही आसपासचे . काही फिरायला आलेले असताना खायला बाहेर पडलेले , तर काही आमच्यासारखे केवळ खाण्यासाठी म्हणून ६०० किलोमीटरची मजल करून आलेले . पण रात्री सगळे ‘चला मस्त काहीतरी खाऊया’ या एकाच विचाराने बाहेर पडलेले . मला तर वाटतं , रात्री आठ वाजल्यानंतर इंदुरातले सगळे रस्ते सराफा बाजाराकडेच जातात . सौजन्य – लोकप्रभा


प्रसिद्ध अभिनेत्री श्रीदेवी हिची मुलगी जान्हवी कपूर ही बॉलीवूडमध्ये पदार्पण करणार असल्याच्या चर्चा गेल्या काही महिन्यांपासून सुरु आहेत . सोशल मिडीयावर सक्रीय असलेल्या जान्हवीला चित्रपटांच्या ऑफर्सही येऊ लागल्या आहेत . त्यामुळे जान्हवी नक्की कोणत्या चित्रपटाद्वारे चित्रपटसृष्टीत पदार्पण करणार हे पाहणे तिच्या चाहत्यांसाठी नक्कीच औत्सुक्याचे असेल . गजनी आणि हॉलीडे सारख्या हिंदी आणि दाक्षिणात्य चित्रपटांमध्ये सुपरहिट चित्रपट देणारे दिग्दर्शक ए आर मुरुगदास हे नवा तेलुगु चित्रपट काढण्याच्या तयारीत आहेत . या चित्रपटाचा बजेट तब्बल १५० कोटी असून यात दाक्षिणात्य चित्रपटांतील सुपरस्टार आणि नम्रता शिरोडकरचा नवरा असलेला अभिनेता महेश बाबू हा मुख्य भूमिका साकारणार आहे . जान्हवीने या चित्रपटात काम करावे अशी मुरुगदास यांची इच्छा होती . यासाठी त्यांनी बोनी कपूर आणि श्रीदेवीची भेट घेऊन त्यासाठी होकारही मिळवला होता . पण जेव्हा जान्हवीकडे याविषयी विचारणा करण्यात आली तेव्हा तिने चित्रपटात काम करण्यास नकार दिला . मुरुगदास यांनी तिचा नकार होकारात बदलण्याचा प्रयत्न केला . मात्र यात त्यांना यश आले नाही . सूत्रांनी दिलेल्या माहितीनुसार , आपण चित्रपटात काम करण्यासाठी सध्या तयार नसल्याचे सांगत जान्हवीने हा चित्रपट नाकारल्याचे कळते . तिला हिरोईन म्हणून करियर करायचे आहे मात्र यासाठी अजून वेळ आहे , असे तिचे म्हणणे आहे . सध्या जान्हवी लॉस एंजलिस येथील स्ट्रासबर्ग थिएटर अँड फिल्म इन्स्टिट्यूटमधून अभिनयाचे प्रशिक्षण घेत आहे . जान्हवी चित्रपटात काम करण्यासाठी तयार होईल त्याचेळी ती करियरला सुरुवात करेल असे श्रीदेवीचे म्हणणे आहे .


गरमागरम - कडक कॉफी पिणे हे थंड ( कोल्ड ) कॉफी पिण्यापेक्षा अधिक हितावह आहे . गरम कॉफीमध्ये थंडच्या तुलनेत अॅन्टिऑक्सिडंटचे ( ऑक्सिडेशनचा शरीरातील पेशींवर होणारा वाईट परिणाम टाळणारा घटक ) प्रमाण जास्त असते . त्यामुळे कॉफी पिणे लाभदायक ठरते , असा संशोधकांचा दावा आहे . याबाबत झालेल्या अभ्यासाचे निष्कर्ष ‘सायंटिफिक रिसर्च जर्नल’मध्ये प्रसिद्ध झाले आहेत . कॉफी गरम असो की थंड , तिचे ‘पीएच’ ( सामू ) किंवा आम्लता निदर्शक पातळी ही जवळपास सारखीच असते , असेही या अभ्यासात आढळून आले आहे . या प्रयोगात चाचणी केलेल्या सर्वच कॉफी नमुन्यांचे ‘पीएच’ ४ . ८५ ते ५ . १३ या दरम्यान आढळले . अमेरिकेतील थॉमस जेफरसन विद्यापीठातील संशोधकांनी सांगितले की , कोल्ड कॉफी ही कमी आम्लतेची असल्याचा दावा करीत ती प्याल्यास छातीत किंवा पोटात जळजळ होण्याची शक्यता कमी असल्याचा प्रचार कॉफी कंपन्या आणि आरोग्यविषयक ब्लॉगवर केला जातो . अलीकडील काळात थंड कॉफीला मोठय़ा प्रमाणावर पसंती मिळू लागली आहे . अमेरिकेत २०११ ते २०१६ या काळात कोल्ड कॉफीची बाजारपेठ ५८० टक्के वाढली आहे . कॉफीच्या या प्रकारावर फारसा अभ्यास झाला नसल्याचे संशोधकांचे म्हणणे आहे . त्याचवेळी गरम कॉफीबद्दल बऱ्यापैकी संशोधन झाले असून त्याच्या नोंदी उपलब्ध आहेत . गरम कॉफीमुळे काही प्रकारचे कर्करोग , मधुमेह , नैराश्य आदी होण्याची जोखीम कमी होण्यासारखे लाभ लक्षात आले आहेत . या दोन्ही प्रकारच्या कॉफीत पीएच पातळी सारखीच असली तरी , गरम कॉफी तयार करण्याच्या पद्धतीमुळे तिच्यात एकूण टायट्रॅबल आम्लांचे प्रमाण जास्त असते . त्यामुळे तिच्यात अॅन्टिऑक्सिडंटचे प्रमाण जास्त असते , असे संशोधकांचे म्हणणे आहे .


लहान मुलांसारखं निर्मळ या जगात काहीच नसतं . त्यामुळे लहानपणीच त्यांच्यावर केले जाणारे संस्कार हे सर्वोत्तम असावेत असंच प्रत्येक आई - बाबांना वाटत असतं . पंडित जवाहरलाल नेहरु यांचा जन्मदिवस बालदिन म्हणून साजरा केला जातो . त्यामुळेच बालदिनचे औचित्य साधून मुलांच्या नेहमीच्या जगण्याला आपण थोडा फाटा देऊ आणि त्यांच्यासाठी असं काही तरी खास करु जे ते कधीच विसरणार नाहीत . आता काही तरी वेगळं करायचं म्हणजे बॉलिवूडची मदत तर घ्यावीच लागणार ना… बॉलिवूडकरांनी खास मुलांसाठी असे खास सिनेमे तयार केलेत जे पाहून तुमची मुलं खूश नाही झाली तर नवलच . आम्ही तुमच्यासाठी यातल्याच काही सर्वोत्तम सिनेमांची नावं आणली आहेत . खास म्हणजे या सगळ्या सिनेमांचा शेवट आनंदी होतो त्यामुळे मुलंही शेवटी आनंदीच होतील . ‘हालो’ - ‘हालो’ सिनेमात बेनफ दादाचंदजी यांची मुख्य भूमिका होती . १९९६ मध्ये आलेल्या या सिनेमाची कथा एका सात वर्षांच्या मुलीभोवती फिरते . तिच्याकडे असलेलं कुत्र्याचं पिल्लू शोधण्याच्या मोहिमेवर ती असते . आईच्या मुत्यूनंतर ती पूर्ण वेळ खिन्नच असते . वडील मात्र तिची चांगली काळजी घेत असतात . शाळेच्या सुट्ट्यांमध्ये सर्व मुलं खेळाचा आनंद घेत असतात ही मात्र पूर्णवेळ एका ठिकाणी खिन्न बसून असते . तेव्हा तिला सांभाळणारी व्यक्ती लवकरच तुझ्या आयुष्यात हालो येईल जो तुझं आयुष्य बदलून टाकेल असं सहज बोलून जाते आणि काही दिवसांनी तिला एक कुत्र्याचं पिल्लू दिसतं . ती त्या पिल्लाचं नाव हालो ठेवते . सगळं काही सुरळीत सुरू असताना ते कुत्र्याचं पिल्लू हरवतं आणि तिचं आयुष्य नवं वळण घेतं . त्याला शोधताना ती कोणा कोणाला भेटते हे पाहणे फार रंजक आहे . ‘मकडी’ - श्वेता प्रसाद आणि शबाना आझमी यांची मुख्य भूमिका असलेला हा सिनेमा तेव्हा तुफान गाजला होता . या सिनेमातील ‘ओ पापडवाले’ हे गाणे आजही कित्येकांच्या लक्षात असेल . विशाल भारद्वाज दिग्दर्शित या सिनेमाला अनेक पुरस्कारही मिळाले होते . श्वेता प्रसादला २००३ मध्ये सर्वोत्कृष्ट बालकलाकार म्हणून राष्ट्रीय पुरस्कारही मिळाला होता . ‘चिल्लर पार्टी’ - २०११ मध्ये आलेला हा सिनेमाही फार हिट झाला होता . नितेश तिवारी आणि विकास बहल यांनी दिग्दर्शित केलेल्या या सिनेमातील प्रत्येक बालकलाकारला प्रसिद्धी मिळाली . सायलेन्सर , अफलातून , शाओलीन ही मुलांची नावंही खूप हिट झाली होती . या सिनेमालाही २०११ मध्ये सर्वोत्कृष्ट बालपटाचा राष्ट्रीय पुरस्कार मिळाला होता . ‘द ब्ल्यू अम्ब्रेला’ - रस्किन बॉन्ड यांनी ही कथा लिहिली असून विशाल भारद्वाजने याचे दिग्दर्शन केले होते . बालकलाकार श्रेया शर्मा आणि पंकज कपूर यांच्या मुख्य भूमिका यात आहेत . हा सिनेमा पाहताना मुलं सिनेमा आणि परिसर दोघांच्याही प्रेमात पडतील यात काही शंका नाही . ‘धनक’ - नागेश कुकनूर लिखित आणि दिग्दर्शित या सिनेमात हेतल गड्डा आणि क्रिश छाब्रिया यांच्या मुख्य भूमिका होत्या . या सिनेमात बहीण - भावांचं उत्तम नातं दाखवण्यात आलं आहे . ज्यात , प्रेम , वात्सल्य , आशा - आकांशा सारं काही आहे . १० वर्षांची मुलगी परी आणि तिचा लहान अंध भाऊ छोटू यांच्याभोवती सिनेमाची कथा फिरते . वयाच्या नवव्या वर्षी तुला दृष्टी येईल असे परीने छोटूला सांगितलेले असते . त्याचा नववा वाढदिवस जस जसा जवळ येतो तसे परीवरील दडपण वाढत जाते . नेमकी परी आणि छोटूच्या आयुष्यात काय होते हे पाहण्यासाठी हा सिनेमा नक्कीच पाहायला हवा .


वयाची पंचवीशी पार केली की हल्ली टक्कल पडायला सुरुवात होते . केस गळणे आणि त्यामुळे टक्कल पडणे हे सामान्य वाटत असले तरीही त्यामागे अनेक कारणे असतात . लहान वयात पडणारे टक्कल त्या व्यक्तीसाठी निश्चितच लाजवणारे असते . मग वेगवेगळ्या तेलांचा वापर नाहीतर आणखी काही उपाय करुन डोक्यावरचे केस वाचविण्याचे प्रयत्न केले जातात . पण त्यांचा विशेष उपयोग होईलच असे नाही . अनेकांना डोक्याच्या पुढच्या बाजुने टक्कल पडायला सुरुवात होते . वेळीच या समस्येकडे लक्ष न दिल्यास ती वाढत जाते आणि मग त्यावर उपाय करणेही अवघड होऊन जाते . पाहूयात यावर काय उपाय करावेत… कांद्याचा रस कांद्यामध्ये मोठ्या प्रमाणात सल्फर असते . सल्फरमुळे केस वाढण्यास मदत होते . मात्र यासाठी तुम्हाला पूर्ण एका कांद्याचा रस आवश्यक असतो . हा रस ज्याठिकाणी टक्कल पडायला सुरुवात झाली आहे त्याठिकाणी लावावा . त्यानंतर काही वेळाने कोमट पाण्याने हे धुवून टाका . हा प्रयोग २ ते ३ आठवडे करत राहा . ऑलिव्ह ऑईल ऑलिव्ह ऑईलमध्ये अँटीऑक्सिडंटस आणि व्हीटॅमिन ई असते . केसांच्या वाढीसाठी हे घटक अतिशय उपयुक्त असतात . हे तेल थोडेसे गरम करुन ज्याठिकाणचे केस गळतात तिथे लावा . हे तेल रात्री लावा आणि रात्रभर तसेच ठेवा . दुसऱ्या दिवशी केश शाम्पूने धुवा . असे वारंवार केल्यास त्याचा निश्चितच फायदा होईल . कापूर तेल कापूरामुळे रक्ताभिसरण क्रिया सुरळीत होण्यास मदत होते . मूळांची pH पातळी संतुलित राखण्यासाठी त्याचा उपयोग होतो . अर्धा चमचा कापूर तेल , दोन चमचे दही आणि ३ ते ४ चमचे जोजोबा तेल एकत्र करावे . या मिश्रणाने टक्कल पडत असलेल्या ठिकाणी अर्धा तास मसाज करावा . काळी मिरी मूळांमधील रक्ताभिसरण कमी झाल्याने केस गळण्याचे प्रमाण वाढते आणि टक्कल पडायला लागते . काळी मिरी ही रक्ताभिसरणासाठी चांगली असते . काळ्या मिरीची पूड आणि लिंबाचा रस एकत्र करुन तो केसांच्या मूळांशी लावल्यास त्याचा फायदा होतो . कोरफडीचा रस कोरफडीचा रस केसांच्या वाढीसाठी अतिशय चांगला असतो . हा ताजा रस काढून ४० ते ४५ मिनिटे केसांच्या मुळांशी लावावा . याचा केस वाढण्यास नक्कीच फायदा होतो .


लठ्ठपणा ही सध्या अनेकांसाठी एक मोठी समस्या बनली आहे . त्यातही पोटोचा वाढता घेर काही केल्या कमी होत नाही अशी तक्रार अनेक स्त्रिया आणि पुरुषही सातत्याने करताना दिसतात . तुमच्या दिसण्यामध्ये अडथळा ठरणारा हा पोटाचा घेर आरोग्यासाठीही तितकाच धोकादायक ठरु शकतो . ऑफिसमध्ये एकाच जागेवर बसून काम करावे लागत असल्याने हा घेर वाढत जातो . मग यावर काय उपाय करता येईल असा विचार अनेक जण करत असतात . पोटाचा घेर कमी करायचा असल्यास योग्य डाएट आणि व्यायाम आवश्यक असतो . रोजच्या धावपळीत या व्यायामालाही वेळ नाही अशी अनेकांची तक्रार असते . पण रोजच्या धावपळीत काही गोष्टींकडे लक्ष दिल्यास हा घेर कमी होण्यास निश्चितच मदत होते . पाहूयात हा घेर कमी करण्यासाठीच्या काही सोप्या टिप्स… मनाची तयारी करा पोटाचा घेर कमी करण्यासाठी मनाची तयारी करणे अतिशय गरजेचे असते . पोटाचा घेर कमी करण्यासाठी तुम्हाला बऱ्याच कॅलरीज जाळाव्या लागतील हे लक्षात ठेवा . त्यासाठी तुम्हाला डाएटमध्ये बदल करावा लागेल आणि त्यासाठी मनावर नियंत्रण असणे महत्त्वाचे आहे . चांगला ट्रेनर शोधा तुम्हाला कमी वेळात हा वाढलेला घेर कमी करायचा असेल तर तुम्ही एखादा चांगला मार्गदर्शक शोधणे गरजेचे आहे . तो तुम्हाला हा घेर कमी होण्यासाठी काही व्यायाम सांगेल . तसेच तुमच्या स्नायूंची क्षमता वाढण्यासाठीही तो मदत करेल . चांगला आहार महत्त्वाचा शरीरावरील चरबी वाढण्यामध्ये आपल्या आहाराचा महत्त्वाचा वाटा असतो . त्यामुळे जंक फूड खाणे टाळावे . पण दुसरीकडे पोटाच्या स्नायूंची ताकद वाढण्यासाठी बदाम , फायबर आणि मॅग्नेशियम असलेला आहार घ्यावा . याबरोबरच अन्नाचे चांगले पचन होण्यासाठी ओमेगा ३ फॅटी अॅसिडचाही आहारात समावेश करावा . जीवनशैलीत बदल करा सतत एका ठिकाणी बसून राहण्याचे काम असेल तर पोटाचा घेर वाढण्याची शक्यता असते . त्यामुळे कामाच्या मधे एखादी चक्कर मारा . जेवणाच्या अनियमित वेळा , अपुरी झोप , ताण यांमुळेही शरीरावर परिणाम होतो . त्यामुळे या गोष्टी योग्य पद्धतीने केल्यास त्याचा नक्कीच फायदा होतो .


उपचाराचा वाढता खर्च आणि विम्याबद्दल वाढती जागरूकता या दोन कारणांमुळे आरोग्य विमा पॉलिसी घेण्याऱ्यांची संख्या गेल्या काही वर्षांत वाढली आहे . सामान्य आरोग्य विमा पॉलिसी तुमच्या सामान्य दवाखान्याच्या बिलांसाठी पुरेशी असते , पण कर्करोग , पक्षाघात किंवा हृदयविकार यांसारख्या मोठ्या आजारांसाठी अशी पॉलिसी अपुरी पडण्याची दाट शक्यता असते . असा एखादा मोठा आजार तुम्हाला भावनिकदृष्ट्या आणि आर्थिकदृष्ट्या हतबल करू शकतो . अधिक काळ चालणाऱ्या इलाजामुळे तुमची नोकरी आणि मिळकत , तसेच तुमची आयुष्यभराची बचत धोक्यात येण्याची शक्यता असते . अशा मोठ्या आजारांवर होणाऱ्या खर्चापासून रक्षणासाठी एक उपाय म्हणजे टॉप - अप विमा प्लॅन घेणे . पण याहून अधिक प्रभावी मार्ग , ज्याने तुमच्या आर्थिक स्वास्थ्याची घडी मोडणार नाही , म्हणजे क्रिटिकल इलनेस कव्हर होय . या पॉलिसीमध्ये सूचीबद्ध आजारांचे निदान झाल्यावर विमाधारकाला एकरकमी विमाधन मिळते . आजारपणामुळे तुमची मिळकत दीर्घ काळ बंद झाल्यास या पॉलिसीद्वारे तुम्ही त्याची काही अंशी पूर्तता करू शकता . क्रिटिकल इलनेस कव्हर म्हणजे काय ? इतर साधारण विमा पॉलिसींच्या उलट क्रिटिकल इलनेस विमा पॉलिसीमध्ये सूचीबद्ध आजाराचे निदान झाल्यावर विमा धन विमाधारकाला एकरकमी दिले जाते . यामुळे जर विमाधारकाला काही महिने किंवा वर्ष आजारपणामुळे मिळकत होणार नसली , किंवा अपंगत्व येणार असले , तर त्याची आर्थिक भरपाई होते . या पॉलिसीमध्ये फक्त दवाखान्याची बिले दिली जातात असे नाही , तर त्यासोबतच मिळकतीचे नुकसानही भरून निघते . निरनिराळ्या विमा कंपनी निरनिराळ्या आजारांसाठी ही पॉलिसी देतात . साधारणपणे या पॉलिसीमध्ये किमान ५ पासून कमाल ३७ आजारांची यादी असते . या यादीत कर्करोग , बायपास शस्त्रक्रिया , किडनीचा आजार , हृदयाचा वॉल्व बदलणे , अवयव प्रतिरोपण आणि संपूर्ण पक्षाघात इत्यादी आजार असतात . प्रत्येक क्रिटिकल इलनेस पॉलिसीमध्ये प्रतिक्षा कालावधी आणि उत्तरजीविता कालावधी असतात . प्रतिक्षा कालावधीचा अर्थ असा की पॉलिसी घेणे आणि त्यात सूचीबद्ध आजाराचे निदान होणे या दरम्यान एक विशिष्ट कालावधी जाणे गरजेचे असते . तसेच उत्तरजीविता कालावधीचा अर्थ असा की आजाराचे निदान झाल्यानंतर पॉलिसीधारकाने त्या कालावधीपर्यंत जिवंत राहणे गरजेचे असते . अशा पॉलिसींमध्ये उत्तरजीविता कालावधी अंदाजे ९० दिवसांचा असतो . या गोष्टी लक्षात ठेवा कव्हर किती हवे : तुम्हाला गरज असलेल्या विमाधनाचा आकडा तुमच्या ईएमआय किंवा घरभाडे , तसेच तुमचे इतर खर्च या सगळ्याचा हिशेब करून ठरवावा लागेल कारण दवाखान्यात असताना तुमची मिळकत बंद होण्याची शक्यता असेल . तरीही हा आकडा फार असू नये कारण त्यासाठी तुम्हाला तेवढेच अधिक प्रीमियम द्यावे लागेल . सूचीबद्ध आजार पाहून घ्या : प्रत्येक विमा कंपनी निराळे आजार कव्हर करीत असते . कर्करोग , पक्षाघात , हृदयविकार , कोरोनरी आजार इत्यादी साधारणपणे क्रिटिकल इलनेस पॉलिसीमध्ये सूचीबद्ध असतात , तरीही तुम्हाला ती सूची नीट पाहून घेतली पाहिजे . आरोग्य विमा पॉलिसीपेक्षा वेगळी : क्रिटिकल इलनेस पॉलिसी आरोग्य विमा पॉलिसीच्या ऐवजी घेऊ नका . आरोग्य विमा पॉलिसीसोबतच क्रिटिकल इलनेस पॉलिसी घ्या . मिळकत कर अधिनियमच्या कलम 80 ( डी ) प्रमाणे तुम्हाला दिलेल्या प्रीमियम वर कर - लाभ सुद्धा मिळतात . आदिल शेट्टी , सीईओ , बँकबझार


देबाशीष मोहंती , भारताचा माजी वेगवान गोलंदाज देशात वेगवान गोलंदाजी घडवण्यासाठी अकादमी असण्याची नितांत आवश्यकता आहे . वातावरणाच्या पाश्र्वभूमीवर विचार करायचा तर ती उत्तरेकडेच असायला हवी , असे मत भारताचा माजी वेगवान गोलंदाज देबाशीष मोहंती यांनी व्यक्त केले ‘‘उंची , शरीरयष्टी यांची उत्तम साथ असलेल्या १४ वर्षांखालील मुलांची या अकादमीसाठी निवड करता येईल . मग त्यांच्या प्रशिक्षणाचे कार्य अंतिम टप्प्यात येईपर्यंत त्यांना स्पर्धात्मक अनुभव द्यावा , परंतु ट्वेन्टी - २० क्रिकेटमध्ये खेळवू नये , ’’ असे मोहंतीने सांगितले . देशातील वेगवान गोलंदाजीची सद्यःस्थिती आणि आगामी मालिकांविषयी मोहंतीशी केलेली खास बातचीत - भौगोलिकता हीसुद्धा यासाठी महत्त्वाची असते . पाकिस्तानमधील वातावरण हे त्यासाठी अनुकूल आहे . भारताच्या उत्तरेकडील वातावरण हे थोडेसे वेगवान गोलंदाजांसाठी अनुकूल आहे . मात्र दक्षिण आणि पूर्वेकडील वातावरणात अतिशय फरक आहे . याशिवाय आणखी बऱ्याच गोष्टी यासाठी जबाबदार असतात . होय , देशातील मालिकेविषयी सांगायचे तर आपण फिरकी गोलंदाजीवर विसंबून असतो , कारण ते सामने जिंकून देत आहेत ; पण वेस्ट इंडिजविरुद्धच्या मालिकेचा विचार केल्यास आपल्या वेगवान गोलंदाजांनीही चांगली कामगिरी केली आहे . भुवनेश्वर कुमारच्या पाच बळींनी सामन्याचे चित्र पालटले होते . मोहम्मद शमी आणि अनुभवी इशांत शर्मासुद्धा टिच्चून गोलंदाजी करीत आहेत . पाच - वर्षांपूर्वी फक्त फिरकी गोलंदाजी हीच आपली क्षमता होती . सध्या किमान आपल्या कामगिरीत वेगवान गोलंदाजांचेही योगदान दिसून येत आहे . भारतातील आणि परदेशातील खेळपट्टय़ा यांच्यात बराच फरक आहे . देशातून अनेक उत्तमोत्तम फिरकी गोलंदाज घडले आहेत . त्यामुळे भारतात जेव्हा मालिका होतात , तेव्हा अनुकूल खेळपट्टय़ांवर फिरकीचे वर्चस्व असणे स्वभाविक आहे ; परंतु परदेशात वेगवान माऱ्यावर भरवसा ठेवावा लागतो . नुकत्याच झालेल्या वेस्ट इंडिज दौऱ्यातसुद्धा हे दिसून आले . काही दिवसांपूर्वी आपण वेस्ट इंडिजला त्यांच्या देशात हरवण्याचा पराक्रम करून दाखवला आहे . त्यामुळे ही सुरुवात तर अतिशय सकारात्मक झाली आहे . एकापाठोपाठ एक ही आव्हाने असल्यामुळे खेळाडूंची तंदुरुस्ती महत्त्वाची असेल . या पाश्र्वभूमीवर न्यूझीलंडविरुद्धची मालिका रंगतदार होईल , अशी अपेक्षा आहे . इथले क्रिकेट संक्रमण अवस्थेतून जात आहे . आगामी रणजी हंगामाची आमची तयारीसुद्धा चालू आहे . हंगामपूर्व काही स्पर्धाचा अनुभवसुद्धा यासाठी पूरक ठरू शकेल . त्यामुळे ही वाटचाल सकारात्मक पद्धतीने सुरू आहे , असे म्हटल्यास वावगे ठरणार नाही .


प्रजासत्ताक दिनानिमित्तानं रिलायन्स जिओनं आपल्या ग्राहकांसाठी भन्नाट ऑफर आणली आहे . त्यामुळे जिओच्या ग्राहकांना पूर्वीपेक्षा अधिक डाटा मिळणार आहे . यासाठी ग्राहकांना कोणतेही अतिरिक्त शुल्क भरावे लागणार नाही . नव्या ऑफरनुसार ग्राहकांना १ जीबी डाटाऐवजी १ . ५ जीबी डाटा आणि १ . ५ डाटा प्लान असणाऱ्यांना २ जीबी डाटा मिळणार आहे . काही दिवसांपूर्वी एअरटेलनं रिलायन्स जिओला टक्कर देण्यासाठी नवीन डाटा प्लान आणला होता . एअरटेलनं आपला १ जीबी डाटा प्लान हा १ . ४ जीबी केला होता . पण , जिओनं आपला प्लान लाँच करून एअरटेलला पुन्हा एकदा टक्कर दिली आहे . जिओचा हा प्लान २६ जानेवारी २०१८ पासून सुरू होणार आहे . वाचा : एअरटेल देणार ३९९ रुपयांत ८४ दिवस १ जीबी डेटा जिओचा सर्वात स्वस्त प्लान हा ९८ रुपयांचा असणार आहे . तर सर्वात महागडा प्लान हा ४९८ रुपयांचा आहे . ९८ रुपयांच्या प्लान मध्ये ग्राहकांना २ जीबी डेटा २८ दिवसांसाठी वापरता येणार आहे . याव्यतिरिक्त जिओ युजर्सना फ्री अनलिमिटेड व्हॉइस कॉल , एसएमएस आणि जिओ सूट अॅप वापरण्याची मूभा देण्यात आली आहे . या प्रत्येक प्लानमध्ये पूर्वीपेक्षा अधिक डाटा ग्राहाकांना मिळणार आहे . ५० टक्के अतिरिक्त डाटा देऊन जिओनं ग्राहकांना प्रजासत्ताक दिनाची भेट दिलीय असंच म्हणावं लागेल .


प्रभासच्या ‘बाहुबली २’ने अक्षरशः बॉक्स ऑफिसवर धुमाकूळ घातला आहे . गेल्या दोन वर्षांपासून कटप्पाने बाहुबलीला का मारलं ? या प्रश्नाचं उत्तर मिळवण्यासाठी प्रेक्षक ‘बाहुबली २’ सिनेमाची प्रतिक्षा करत होते . आता त्यांना हे उत्तर मिळालं आहे . दरम्यान , ‘बाहुबली २’ च्या ६ दिवसांच्या कमाईची माहिती ‘बॉक्स ऑफिस इंडिया डॉट कॉम’ने दिली आहे . भारतात या सिनेमाने आतापर्यंत सर्वसाधारणपणे ३९५ कोटी रुपयांची कमाई केली आहे . तर जगभरात या सिनेमाने सुमारे ७९२ कोटी रुपयांची कमाई केली आहे . अजून अंतिम आकडे यायचे बाकी असले तरी येत्या काही दिवसांत हा सिनेमा कमाईत ८०० कोटींचा आकडा पार करू शकतो . बुधवारीही बॉक्स ऑफिसवर ‘बाहुबली’ सिनेमाचीच हवा पाहायला मिळत होती . अनेक चित्रपटगृहांमध्ये ‘बाहुबली’साठी ९० ते ९५ टक्के बुकिंग फुल्ल आहे . आमिरच्या ‘दंगल’ जगभरात ७३० कोटींची कमाई केली होती तर आमिरच्याच ‘पीके’ने जगभरात ७९२ कोटी रुपयांची कमाई केली होती . त्यामुळे ‘बाहुबली २’ लवकरच आमिरच्या ‘पीके’चा रेकॉर्ड मोडून काढणार हे जवळपास पक्क झालं आहे . २८ एप्रिलला हा सिनेमा देशभरात प्रदर्शित करण्यात आला होता . फक्त ६ दिवसांत सिनेमाने केलेली ही कमाई तोंडात बोटं घालायला लावणारी अशीच आहे . ‘बाहुबली २’ हा सिनेमा चीन आणि जपानमध्येही या महिन्याअखेरीपर्यंत प्रदर्शित केला जाणार आहे . दाक्षिणात्य सिनेरसिकांना प्रभास हे नाव काही नवीन नाही . पण , ‘बाहुबली’मुळे बॉलिवूडलाही हे नाव नव्याने कळलं . ‘बाहुबली’नंतर प्रभास ‘साहो’ या सिनेमात दिसणार आहे . हा सिनेमा हिंदी , तमिळ आणि तेलगूमध्ये प्रदर्शित करण्यात येणार आहे . ‘बाहुबली २’ च्या हिंदी व्हर्जनने प्रदर्शनाच्या पहिल्याच दिवशी रेकॉर्ड ब्रेक कमाई केली होती . परदेशातही या सिनेमाने अनेक रेकॉर्ड मोडले आहेत . अमेरिकेत हा तिसरा सर्वात जास्त कमाई करणारा सिनेमा बनला आहे . कोणत्याही सिनेमाच्या कमाईसाठी सोमवारचा दिवस फार कठीण असतो . या दिवसातली सिनेमांची कमाई नेहमीच कमी असते . पण ‘बाहुबली २’ यालाही अपवाद ठरला आहे . या सिनेमाने वीक - डेमध्येही दमदार कमाई केली . सोमवारी सर्वात जास्त कमाई करणारा सिनेमा म्हणून भविष्यात ‘बाहुबली २’चेच नाव घेतले जाणार आहे . याआधी हा रेकॉर्ड हृतिक रोशनच्या ‘क्रिश ३’ या सिनेमाच्या नावावर होता . ‘क्रिश ३’ सिनेमाने १६८ . २५ कोटी रुपयांची कमाई केली होती . प्रभासच्या चाहत्यांसाठी आणखी एक आनंदाची बातमी आहे . ती म्हणजे या अभिनेत्याचं स्टारडम ओळखून बँकॉकच्या मादाम तुसाँ येथे त्याचा मेणाचा पुतळा उभारण्यात आला आहे .


गेल्या दोन सामन्यांपासून आव्हानाचा पाठलाग करून विजय मिळविण्याचा ‘ट्रेंड’ बदलत चालल्याचे दिसून येत आहे . आता प्रथम फलंदाजी करताना मोठी धावसंख्या उभारून संघ विजय मिळवत आहेत . चांगली सुरवात मिळाली , तर धावसंख्या दोनशे किंवा त्यापेक्षा अधिक नोंदवली जाऊ शकते आणि टी - २० मध्ये ही धावसंख्या नक्कीच पुरेशी ठरते . अशा वेळी आव्हानाचा पाठलाग करणाऱ्या संघासमोर सातत्याने दहापेक्षा अधिक धावगतीचे आव्हान उभे राहते आणि त्या दडपणाखाली खेळणे कठिण जाते . अशाही परिस्थितीत एकाहाती विजय मिळवून देणारे खेळाडू खूप थोडे आहेत . रविवारी धोनीने पंजाबविरुद्ध खेळताना असा प्रयत्न केला . पण , त्याचे प्रयत्न अपुरे पडले . या वेळी तीन सामन्यांनंतरही गुणांची पाटी कोरी असलेला मुंबई इंडियन्स हा एकमेव संघ आहे . सूर्यकुमार यादवला सलामीचा पाठविण्याची त्याची कल्पना चांगली आहे . इविन लुईस आणि ईशान किशनही झटपट धावा करत आहेत . पण , त्यांची मधली फळी अपयशी ठरत आहे . त्याचबरोबर गोलंदाजीत बदल करताना कर्णधार म्हणून रोहितला आक्रमकता दाखवावी लागेल . बंगळूरने रविवारी राजस्थानच्या आव्हानाचा चांगला पाठलाग केला . पण , कोहली आणि डिव्हिलर्स झटपट बाद झाल्यावर त्यांच्या आव्हानातील हवा निघून गेली . त्यांच्याकडे पहिले चार फलंदाज सर्वोत्तम आहेत . पण , अजून त्यांना म्हणावी तशी लय गवसलेली नाही . कोहली आणि डिव्हिलर्स दोघांनाही वानखेडेवर फलंदाजी करताना आवडते . उद्या या दोघांची फलंदाजी बहरली , तर मुंबईला गुणाचे खाते उघडण्यासाठी अजून थांबावे लागेल . ( पीएमजी / ईएसपी )